ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ**

 **ՈՐՈՇՈՒՄ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՈՍՏԻԿԱՆՈՒԹՅԱՆ**

 **ԶԱՐԳԱՑՄԱՆ ՀԱՅԵՑԱԿԱՐԳԻՆ**

**ՀԱՎԱՆՈՒԹՅՈՒՆ ՏԱԼՈՒ ՄԱՍԻՆ**

Հայաստանի Հանրապետության կառավարությունը **որոշում է՝** հավանություն տալ Հայաստանի Հանրապետության ոստիկանության զարգացման հայեցակարգին՝ համաձայն հավելվածի:

Հավելված

ՀՀ կառավարության 2019 թվականի

 \_\_\_\_\_\_\_\_\_-ի « »-ի նիստի

 թիվ\_\_\_ որոշման

**ՀԱՅԵՑԱԿԱՐԳ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՈՍՏԻԿԱՆՈՒԹՅԱՆ ԶԱՐԳԱՑՄԱՆ**

**I. ԱՄՓՈՓ ՀԱՄԱՌՈՏԱԳԻՐ**

1. Հայաստանի Հանրապետության ոստիկանության զարգացման հայեցակարգը մշակվել է Հայաստանի Հանրապետության կառավարությանն առընթեր Հայաստանի Հանրապետության ոստիկանության կողմից:

2. 2015 թվականի սահմանադրական հանրաքվեից հետո, ինչպես Հայաստանի Հանրապետության ամբողջ օրենսդրությունն, այնպես էլ ոստիկանական օրենսդրությունն ունի վերանայման անհրաժեշտություն՝ ինչպես սահմանադրական նորմերին համապատասխանեցնելու, այնպես էլ սահմանադրական նորմերի պահպանության ու պաշտպանության (մարդու հիմնարար իրավունքների և պետական կառուցվածքի մասին) երաշխիքները ոստիկանական գործունեության բնագավառում կոնկրետացնելու ու զարգացնելու իմաստով: Մասնավորապես, անհրաժեշտ է՝

1) ոստիկանության կազմակերպաիրավական ձևը համապատասխանեցնել ՀՀ Սահմանադրության 159-րդ հոդվածին,

2) ՀՀ Սահմանադրական դատարանի և ՀՀ Վճռաբեկ դատարանի մարդու հիմնական իրավունքների պաշտպանությանը վերաբերող դիրքորոշումներին տալ օրենսդրական ամրագրում,

3) օրենսդրորեն սահմանել ոստիկանության լիազորությունների այնպիսի շրջանակ, որը հնարավորություն կտա առավել արդյունավետ կանխարգելել մարդու իրավունքների նկատմամբ հանցավոր և այլ ոտնձգությունները, քաղաքացիներին աջակցել իրենց խախտված իրավունքների վերականգնման գործում, խթանել համագործակցությունը քաղաքացիական հասարակության հետ:

**II. ՆԵՐԱԾՈՒԹՅՈՒՆ**

3. Սույն հայեցակարգի նպատակն առաջիկա հինգ տարիներին ՀՀ ոստիկանության զարգացման կարևորագույն ուղղությունները նախանշելն է, «Ոստիկանության մասին» ՀՀ օրենքի կիրառման ոլորտում առկա խնդիրները վերհանելը և դրանց լուծման համար անհրաժեշտ իրավական կարգավորման միջոցները հիմնավորելը:

4. «Ոստիկանության մասին» ՀՀ գործող օրենքը, որպես ոստիկանության իրավապահ գործունեության ընթացքում ծագող որոշակի հարաբերությունների կարգավորիչ, ունի նոմինալ ֆունկցիա: Դա ունի իր պատճառները: Պատճառն այն է, որ իրավապահ գործունեության հիմնական ուղղությունները կարգավորվում են առանձին օրենսդրական ակտերով՝ ՀՀ քրեական դատավարության օրենսգրքով, Վարչական իրավախախտումների վերաբերյալ ՀՀ օրենսգրքով, «Օպերատիվ-հետախուզական գործունեության մասին» ՀՀ օրենքով: Բացի այդ, «Ոստիկանության մասին» ՀՀ օրենքը ոստիկանության հիմնական խնդիրներից է համարում հանցագործությունների նախականխումը, կանխումն ու խափանումը, սակայն այս խնդրի կենսագործումն ապահովող արդյունավետ իրավակարգավորումներն օրենքում բացակայում են: Սահմանված չեն նաև հասարակական կարգի պահպանման և հասարակական անվտանգության ապահովման ոլորտում ոստիկանության այնպիսի լիազորություններ, որոնք ինչպես ՀՀ քրեական դատավարության օրենսգրքով, Վարչական իրավախախտումների վերաբերյալ ՀՀ օրենսգրքով, այնպես էլ «Օպերատիվ-հետախուզական գործունեության մասին» ՀՀ օրենքով նույնպես չէին կարող ամրագրվել: Այսինքն՝ առկա է օրենսդրական բաց, որի հաղթահարման նպատակով անհրաժեշտ են իրավական նոր լուծումներ: Ըստ էության, «Ոստիկանության մասին» ՀՀ գործող օրենքը գլխավորապես հանդիսանում է պետական մարմնի հիմնադիր փաստաթուղթ, որը 2001 թվականի դրությամբ խիստ արդիական էր, քանի որ ուներ համակարգաստեղծ նշանակություն:

5. Հասարակական հարաբերությունների զարգացման ներկայիս մակարդակը և հակաիրավական երևույթներին հակազդելու՝ հասարակության ավանդաբար մեծ սպասելիքները ոստիկանությունից, թելադրում են ունենալ ոչ միայն հիմնադիր, այլև՝ իրավապահպան «ներուժ» ունեցող որակապես նոր իրավական ակտ: Դրա համար անհրաժեշտ է ոստիկանությանն օժտել այնպիսի լիազորություններով, որոնք կհամապատասխանեն Եվրամիության անդամ-պետությունների ոստիկանությունների իրավական կարգավիճակին և մարդու հիմնարար իրավունքների և ազատությունների վերաբերյալ միջազգային իրավական ակտերին համարժեք կլինեն հանցավորության գլոբալիզացիայից բխող որոշ սպառնալիքներին (ահաբեկչություն, սահմանադրական կարգի դեմ ուղղված հանցագործություններ):

**III. ՆԱԽԱՊԱՏՄՈՒԹՅՈՒՆ**

6. 2001 թվականին «Ոստիկանության մասին» ՀՀ օրենքն ընդունելիս նախագծի հիմքում դրվել է ԱՊՀ անդամ-երկրների «Ոստիկանության մասին» օրենքի մոդելային օրինագիծը, որին բնորոշ մի խումբ թերություններ կրկնօրինակվել են: Արդյունքում` «Ոստիկանության մասին» ՀՀ օրենքն անհարկի ծանրաբեռնվել է մի շարք իրավադրույթներով:

7. Օրենքում տեղ են գտել իրավակարգավորումներ, որոնք ՀՀ քրեական դատավարության օրենսգրքի, Վարչական իրավախախտումների վերաբերյալ ՀՀ օրենսգրքի համապատասխան դրույթների կրկնությունն են և չունեն իրավակարգավորիչ «ինքնավար» նշանակություն: Դրանք են՝ «Ոստիկանության մասին» ՀՀ օրենքի 11-րդ հոդվածը (**ոստիկանության պարտականությունները հանցագործությունների և այլ իրավախախտումների դեմ պայքարելիս),** 19-րդ հոդվածը (ոստիկանության իրավունքները հանցագործությունները և այլ իրավախախտումները կանխելիս)**, 20-րդ հոդվածը (ոստիկանության իրավունքները հանցագործություններ հայտնաբերելիս և բացահայտելիս), 2**1-րդ հոդվածը (ոստիկանության իրավունքները վարչական իրավախախտումները կանխելիս և բացահայտելիս): Oրենքում կրկնվում են նաև «Ճանապարհային երթևեկության անվտանգության ապահովման մասին» ՀՀ օրենքում արդեն իսկ ամրագրված դրույթները (հոդված 13-րդ՝ ո**ստիկանության պարտականությունները ճանապարհային երթևեկության անվտանգությունն ապահովելի**ս, հոդված 24-րդ՝ ոստիկանության իրավունքները ճանապարհային երթևեկության անվտանգությունն ապահովելիս):

8. Բացի այդ, օրենքում տեղ են գտել մարդու իրավունքների էական սահմանափակումներ նախատեսող դրույթներ, որոնք ոստիկանությունն իրավասու է իրացնել հատուկ միջոցառումներ իրականացնելիս, սակայն մինչև օրս հատուկ միջոցառումների հասկացությունը կամ բովանդակությունն օրենքով հստակեցված չեն (հոդված 25-րդ՝ ոստիկանության իրավունքներն արտակարգ իրադրության պայմաններում և հատուկ միջոցառումներ իրականացնելիս):

9. Մինչև այսօր օրենքում 12 անգամ կատարվել են փոփոխություններ և լրացումներ, որոնցից ամենաէականը պայմանավորված էր 2008 թվականի մարտի 1-ի իրադարձություններից հետո «Ոստիկանության մասին» ՀՀ օրենքի մի շարք դրույթներ միջազգային իրավական փաստաթղթերի պահանջներին համապատասխանեցնելու և այդ ժամանակահատվածում հանրությանը հուզող օրակարգային մի շարք հարցերի իրավական լուծումներ տալու անհրաժեշտությամբ: Մյուս փոփոխություններն էական բնույթ չեն ունեցել և ոստիկանության գործունեության վրա որոշիչ ազդեցություն չեն թողել:

**IV. ԽՆԴԻՐՆԵՐ ԵՎ ԱՌԱՋԱՐԿՎՈՂ ԼՈՒԾՈՒՄՆԵՐ**

10. Ոստիկանության գործունեության բնագավառում առկա խնդիրները կարելի է դասակարգել ըստ հետևյալ ուղղությունների.

1) ոստիկանության կազմակերպաիրավական ձևի և կառուցվածքի վերաբերյալ.

2) ոստիկանության անհարկի ռազմականացման վերաբերյալ.

3) ոստիկանության գործառույթների անհստակության և ոչ լիարժեքության վերաբերյալ.

4) ոստիկանության գործունեության իրավական հիմնարար սկզբունքների նորացման անհրաժեշտության վերաբերյալ.

5) ոստիկանության պրոֆիլակտիկ գործունեության ոլորտում օրենսդրական բացերի վերաբերյալ.

6) մարդու և քաղաքացու իրավունքների և ազատությունների պաշտպանության երաշխիքների ամրապնդման անհրաժեշտության վերաբերյալ.

7) ոստիկանության՝ անձնական տվյալների մշակման և խափանիչ միջոցառումներ իրականացնելու լիազորությունների շրջանակի, դրանց կիրառման հիմքերի կամ պայմանների վերաբերյալ,

8) ոստիկանության ֆինանսատնտեսական ապահովման վերաբերյալ:

**Ոստիկանության կազմակերպաիրավական ձևը և կառուցվածքը**

11. 1991 թվականի նոյեմբերի 25-ի «Հայաստանի Հանրապետության կառավարության կազմի և կառուցվածքի մասին» ՀՀ օրենքի ընդունմամբ Հայկական ԽՍՀ ներքին գործերի նախարարությունը վերանվանվել է ՀՀ ներքին գործերի նախարարության: Ավելի ուշ` ՀՀ Նախագահի 1996 թվականի նոյեմբերի 8-ի «ՀՀ կառավարության կառուցվածքը և գործունեության կարգը սահմանելու մասին» թիվ ՆՀ-667 հրամանագրի ընդունմամբ, ՀՀ ներքին գործերի նախարարությունը և ՀՀ ազգային անվտանգության նախարարությունը միավորվել են, ստեղծվել է ՀՀ ներքին գործերի և ազգային անվտանգության նախարարությունը:

12. ՀՀ Նախագահի 1999 թվականի հունիսի 15-ի «Հայաստանի Հանրապետության կառավարության կառուցվածքում փոփոխություններ կատարելու մասին» թիվ ՆՀ-287 հրամանագրով ՀՀ ներքին գործերի նախարարությունը առանձնացել է, իսկ ՀՀ Նախագահի 2002 թվականի դեկտեմբերի 17-ի «ՀՀ կառավարության կառուցվածքում փոփոխություններ կատարելու մասին» թիվ ՆՀ-1218-Ն հրամանագրով ՀՀ ներքին գործերի նախարարությունը վերակազմավորման ձևով վերակազմակերպվել է ՀՀ կառավարությանն առընթեր ՀՀ ոստիկանության, ընդ որում` «ՀՀ կառավարությանն առընթեր» կարգավիճակը, հրամանագրի համաձայն, պետք է հանդիսանար ժամանակավոր կարգավիճակ:

13. ՀՀ Սահմանադրության 2015 թվականի փոփոխություններն ուժի մեջ մտնելուց հետո ՀՀ Կառավարությանն առընթեր պետական մարմինների՝ գործող իրավական ակտերով սահմանված կարգավիճակը կարող է պահպանվել մինչև 2018 թվականը՝ ՀՀ Սահմանադրության 159-րդ հոդվածի ուժի մեջ մտնելը (հոդվածն ուժի մեջ է մտնելու ՀՀ նորընտիր նախագահի կողմից իր պաշտոնը ստանձնելու օրը): ՀՀ Սահմանադրության 159-րդ հոդվածը սահմանել է պետական կառավարման կամ գործադիր իշխանության մարմինների համակարգը, համաձայն որի՝ պետական կառավարման համակարգի մարմիններն են նախարարությունները, ինչպես նաև Կառավարությանը, վարչապետին և նախարարություններին ենթակա այլ մարմինները, որոնց կազմավորման կարգը և լիազորությունները սահմանվում են օրենքով:

14. ՀՀ ոստիկանության կազմակերպաիրավական ձևի վերաբերյալ առաջարկություն ներկայացնելու նպատակով կատարվել է միջազգային փորձի ուսումնասիրություն: Մասնավորապես, ուսումնասիրվել է Եվրոպական Միության անդամ-պետություններում ոստիկանության տեղը գործադիր իշխանության մարմինների համակարգում: Այսպես, Եվրոպական Միության անդամ-պետություններից Բուլղարիայում, Լատվիայում, Լիտվայում, Սլովակիայում, Սլովենիայում, Ֆինլանդիայում, Էստոնիայում ոստիկանությունը գտնվում է Ներքին գործերի նախարարության կազմում: Ընդ որում, ոստիկանության պետի պաշտոնը զբաղեցնող անձինք չեն հանդիսանում քաղաքական պաշտոն զբաղեցնողներ, նրանց պաշտոնի նշանակումն ու ազատումը պայմանավորված չէ քաղաքական ուժերի հարաբերակցության փոփոխությամբ, ունեն մասնագիտական գործունեություն իրականացնելու և քաղաքական չեզոքություն պահպանելու համար անհրաժեշտ օրենսդրական երաշխիքներ:

15. Նախարարների կառավարչական գործառույթները ոստիկանության նկատմամբ սահմանափակվում են ոստիկանության գործունեության ոլորտում քաղաքականություն մշակելու, ոստիկանության ստորաբաժանումների նկատմամբ գերատեսչական հսկողություն իրականացնելու, ոստիկանության պահպանման ծախսերի վերաբերյալ բյուջետային գործընթացի շրջանակում կառավարությանն առաջարկություններ ներկայացնելու ձևերով: Մեծ հաշվով, նախարարներն ապահովում են ոստիկանության գործունեության համապատասխանությունը կառավարության գործունեության ծրագրերին և օրենսդրության հիմնական պահանջներին:

16. Ոստիկանության պետերի՝ կառավարչական լիազորությունների շրջանակը ոստիկանության մասին օրենքներում մանրակրկիտ օրենսդրական կարգավորման չի ենթարկվում (ուսումնասիրվել են Լեհաստանի, Չեխիայի, Մերձբալթյան պետությունների ոստիկանական օրենսդրական ակտերը), ինչից կարելի է եզրակացնել, որ առկա է ոստիկանության պետերի և նախարարների լիազորությունների անհստակություն (այս հանգամանքը տարբեր առիթներով ընդգծել են Մերձբալթյան ոստիկանությունների մեր գործընկերները՝ ոստիկանական բարեփոխումների շրջանակներում կազմակերպվող աշխատանքային հանդիպումների ընթացքում):

17. Ոստիկանության գործառույթների բարձր արդյունավետությունն ապահովելու համար անհրաժեշտ է պահպանել ոստիկանության կառավարման միանձնյա ու կենտրոնացված ղեկավարման սկզբունքը (տես՝ «Ոստիկանությունում ծառայության մասին» ՀՀ օրենքի 2-րդ հոդվածի 2-րդ մաս), որը ծառայողական հարցերում ապահովում է որոշումների կայացման օպերատիվություն, իսկ ենթակա ստորաբաժանումների բոլոր գործողություններում և որոշումներում՝ պատասխանատվության բարձր մակարդակ: Մյուս կողմից, ոստիկանությունը չպետք է զերծ լինի քաղաքական, հատկապես պառլամենտական վերահսկողությունից, իսկ ոստիկանության գործունեության քաղաքականության հիմնարար ուղղությունները պետք է մշակվեն քաղաքական իշխանության մարմնի կողմից:

18. ***Քննարկվող խնդրի լուծման նպատակով ոստիկանությունը ինքնուրույնության բարձր աստիճանով պետք է ներառվի որևէ նոր նախարարության կազմում (կազմակերպաիրավական այս ձևը մեծ տարածում ունի Եվրամիության անդամ-պետություններում) կամ ունենա ՀՀ Սահմանադրության 159-րդ հոդվածով նախատեսված՝ վարչապետին ենթակա պետական մարմնի կարգավիճակ:***

19. Առաջին տարբերակը խնդրահարույց է այն իմաստով, որ ենթադրում է նոր նախարարության հիմնադրում, այն դեպքում, երբ ՀՀ Սահմանադրության 147-րդ հոդվածի 2-րդ մասի համաձայն՝ նախարարությունների թիվը չի կարող գերազանցել տասնութը:

20. Նոր նախարարություն չհիմնադրելու պարագայում՝ ոստիկանությունը պետք է գործի որպես իրավակարգի ապահովման խնդիրներ ունեցող գործող որևէ նախարարության աշխատակազմի մաս՝ պետական մարմնի կարգավիճակով: Այս դեպքում, որևէ նախարարության աշխատակազմ ոստիկանության ինտեգրման գործընթացը հայտնի չափով կրելու է արհեստական բնույթ, անհրաժեշտություն է առաջանալու կատարել կազմակերպական և իրավաստեղծ մեծածավալ աշխատանք, որպեսզի հնարավոր լինի ապահովել երկու մարմինների (ոստիկանության և նախարարության աշխատակազմերի), ոստիկանության պետի և նախարարի լիազորությունների սահմանազատումը, կրկնվող գործառույթներով ստորաբաժանումների լուծարումը կամ վերակազմակերպումը և այլն:

21. Մեր կարծիքով, նախընտրելի մոդելը ոստիկանությանը վարչապետին ենթակա պետական մարմնի կարգավիճակ տալն է: Այս մոդելը ենթադրում է ոստիկանության բնագավառի քաղաքականության մշակում վարչապետի կողմից, ոստիկանության պետի հաշվետվությունն ու պատասխանատվությունը վարչապետի առջև: Մոդելը նախընտրելի է այնքանով, որ հնարավորություն կտա ՀՀ ոստիկանությանը նոր սահմանադրական կարգավիճակին անցում կատարել սահուն՝ առանց կառուցվածքային և գործառութային զգալի փոփոխությունների ու ժամանակի անհարկի կորստի: Բացի այդ, առաջարկվող մոդելն ավելի շատ է երաշխավորում ոստիկանության քաղաքական չեզոքությունը, քան թե նախարարության կառուցվածքում գործող մարմինը:

22. Ոստիկանական հաջող ռեֆորմներ իրականացրած մի շարք երկրների (Չեխիա, Լեհաստան, Վրաստան, Էստոնիա) համապատասխան իրավական ակտերի ուսումնասիրությունից պարզ է դառնում, որ ոստիկանության ներքին կառուցվածքի հիմնադրույթներն ամրագրում են ստացել օրենքի մակարդակով: Ընդ որում, ոստիկանության կառուցվածքը որոշվում է ինչպես պետության վարչատարածքային կառուցվածքի, այնպես էլ ոստիկանության ստորաբաժանումների գործունեության հիմնական ուղղությունների առանձնահատկություններով պայմանավորված:

23. Ոստիկանության կառուցվածքային փոփոխությունները ենթադրում են ոստիկանության առանձին ստորաբաժանումների լուծարում (հաստիքների կրճատում), ստորաբաժանումների միավորում կամ առանձնացում: Ոստիկանության կառուցվածքային փոփոխությունները չպետք է պայմանավորված լինեն կառավարչական նպատակահարմարությամբ: Ոստիկանության ծառայողների թվաքանակը և ոստիկանության պահպանման ծախսերն ընդհանրապես պետք է ունենան ողջամիտ սահմանափակում և համեմատելի լինեն եվրոպական միջինացված ցուցանիշների հետ:

24. Որպես կանոն, ոստիկանության թվաքանակը և պահպանման ծախսերի մեծությունը գնահատվում են միջազգայնորեն ընդունված որոշակի ցուցանիշների համեմատության հիման վրա: Այդ առումով, հիմնական ցուցանիշներ են համարվում՝

1) 100 հազար բնակչի և (կամ) մեկ քառակուսի կիլոմետր (1 քառ/կմ) տարածքի հաշվարկով ոստիկանության ծառայողների թիվը, որը բոլոր հավասար պայմաններում հնարավորություն է ընձեռում գնահատել տվյալ երկրում ոստիկանության թվաքանակի մեծությունը (ըստ էության, նույն գործառույթները համեմատաբար մեծ, ուռճացված կամ փոքր թվով աշխատուժի ներագրավմամբ իրականացնելու հանգամանքը).

2) մեկ ոստիկանին ընկնող ծախսերի մեծությունը, որը ցույց է տալիս տվյալ գերատեսչության ֆինանսական ապահովվածության մակարդակը,

3) ոստիկանության ծախսեր–համախառն ներքին արդյունք (ՀՆԱ) հարաբերակցությունը, որը, ըստ էության, ցույց է տալիս երկրի տնտեսության վրա ոստիկանության պահպանման ծախսերի մեծությունը («բեռը»):

25. Պետական բյուջեի միջոցներով պահվող ոստիկանության ծառայողների թիվը, համաձայն համաշխարհային ցուցանիշների, 100 հազար բնակչի հաշվարկով կազմում է **300 միավոր** (եվրոպական երկների մեծ մասն այն հաշվարկում է միասնական մեթոդաբանության հիման վրա, ըստ որի՝ հաշվարկում ներառվում են զուտ ոստիկանական գործունեության բնագավառները` քրեական ոստիկանությունը, ճանապարհային ոստիկանությունը, պարեկային ծառայությունները, սահմանապահ ոստիկանությունը, համայնքային ոստիկանությունը և այլն, առանց ռազմական, դատական, հարկային, մաքսային ոստիկանությունների և այլն):

26. Ստորև ներկայացվում է 100 հազար բնակչին ընկնող ոստիկանության ծառայողների թիվը` ըստ առանձին երկրների\*:

|  |
| --- |
|  |
| **Զարգացած երկրներ** |
| Մեծ Բրիտանիա | 235 | Նորվեգիա | 160 |
| Գերմանիա | 303 | Դանիա | 193 |
| Ֆրանսիա | 313 | Շվեդիա | 209 |
| Իտալիա | 465 | Իսպանիա | 534 |
| Բելգիա | 422 | Հունաստան | 493 |
| Ավստրիա | 330 | Շվեյցարիա | 221 |
| Նիդեռլանդներ | 237 | Ֆինլանդիա | 149 |
| **Կենտրոնական և արևելյան Եվրոպա** |
| Սերբիա | 476 |  |  |
| Չեխիա | 365 | Սլովակիա | 448 |
| Բուլղարիա | 384 | Լեհաստան | 253 |
| Հունգարիա | 367 | Խորվարթիա | 499 |
| Ռումինիա | 265 | Սլովենիա | 359 |
| **Նախկին ԽՍՀՄ** |
| Բելառուս | 813 | Ուկրաինա | 391 |
| ՌԴ | 547 | Վրաստան | 200 |
| Ղազախստան | 444 | Լիտվա | 317 |
| Լատվիա | 317 | Էստոնիա | 333 |
| **\*⁾ *Ցուցանիշների աղբյուրը` «Եվրոստատ», առկա տեղեկատվությունը վերաբերում է 2009 և 2012 թվականներին:***27. Ըստ ներկայացված երկրների խմբերի՝ 100 հազար բնակչին ընկնող ոստիկանության ծառայողների միջին թիվն արտացոլված է հետևյալ գծապատկերում.

|  |
| --- |
|  |
|
|  |  |  |  |  |  |  |  |
|

|  |
| --- |
|  |

 |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |
|  |

 |
|
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |

28. Հաշվի առնելով տեխնիկական հագեցվածության, այդ թվում՝ իրականացվող գործառույթների ծրագրային ապահովվածության առկա մակարդակը, ինչպես նաև Հայաստանի Հանրապետությունում ոստիկանության ծառայողների թվաքանակը (թվաքանակը չի նշվում, քանի որ գաղտնի է) կարելի է եզրակացնել, որ **Հայաստանի Հանրապետությունը չի դասվում ոստիկանների մեծ թվաքանակ ունեցող երկրների թվին:** Հայաստանի Հանրապետությունում ոստիկանների թիվը մեծ չէ նաև մեկ քառ/կմ տարածքի հաշվարկով և համեմատելի է կենտրոնական և արևելյան Եվրոպայի մի շարք երկրների հետ:

29. ***Այսպիսով, ոստիկանության կազմակերպաիրավական ձևի որևէ փոփոխություն և կառուցվածքային բարեփոխումներ չպետք է հանգեցնեն ոստիկանության ծառայողների թվաքանակի կտրուկ աճի. 100 հազար բնակչին ընկնող ՀՀ ոստիկանության ծառայողների թիվը չպետք է գերազանցի 300-350-ը:***

30. «Ոստիկանության մասին» ՀՀ օրենքի 9-րդ հոդվածի 1-ին և 2-րդ մասերի համաձայն՝ ոստիկանության համակարգը բաղկացած է ոստիկանությունից, ոստիկանության ենթակայության տակ գտնվող պետական ոչ առևտրային կազմակերպություններից և հիմնարկներից։ Ոստիկանությունը բաղկացած է ոստիկանության կենտրոնական ապարատից, դրա անմիջական ենթակայության ստորաբաժանումներից, ոստիկանության` Երևան քաղաքի և մարզային վարչություններից և դրանց ենթակա բաժիններից։

31. Գործող կարգավորման մեջ անորոշ է այն հատվածը, թե ինչ է նկատի ունեցել օրենսդիրը «ոստիկանության ենթակայության տակ գտնվող հիմնարկ» ասելով: Նման կառուցվածքը բացարձակ չի բխում «Պետական կառավարչական հիմնարկների մասին» ՀՀ օրենքից, որտեղ գործադիր իշխանության մարմնի հիմնարկը սահմանվում է որպես «իրավաբանական անձի կարգավիճակ չունեցող կազմակերպություն, որն ստեղծվում է գործադիր մարմիններին վերապահված լիազորությունների լիարժեք և արդյունավետ իրականացման և քաղաքացիական իրավահարաբերություններին նրանց մասնակցության ապահովման նպատակով:»: Չնայած այն հանգամանքին, որ «Ոստիկանության մասին» ՀՀ օրենքի 9-րդ հոդվածով նախատեսված կարգավորումը ընդանուր առմամբ ընդունելի է, նշված հանգամանքով պայմանավորված՝ այն վերաշարադրման անհրաժեշտություն ունի:

32. Գործնականում ոստիկանության կենտրոնական ապարատն իրականացնում է երկու հիմնական գործառույթ.

1) տարածքային մարմինների գործունեության համակարգում և նրանց նկատմամբ վարչական հսկողության իրականացում,

2) նյութատեխնիկական ապահովում:

33. Կենտրոնական ապարատի հիշյալ գործառույթներն օրենսդրական ամրագրման անհրաժեշտություն ունեն, ընդ որում՝ տարածքային մարմինների գործունեությունը համակարգող և նրանց նկատամամբ հսկողություն իրականացնող ստորաբաժանումները նպատակահարմար է միավորել՝ հիմք ընդունելով ոստիկանության առավել հիմնական գործառույթները՝

1) հանցագործությունների նախականխումը, կանխումը, հայտնաբերումը և բացահայտումը,

2) վարչական իրավախախտումների նախականխումը, կանխումը, հայտնաբերումը, վարչական իրավախախտումների վերաբերյալ գործերով վարույթի իրականացումը,

3) հասարակական կարգի պահպանությունը և հասարակական անվտանգության ապահովումը:

34. Տարածքային մարմինների՝ վերոհիշյալ գործառույթները համակարգող (համադասող) ու հսկողություն իրականացնող կենտրոնական ապարատի ստորաբաժանումները նպատակահարմար է վերակազմավորել դեպարտամենտի կարգավիճակ ունեցող միասնական ստորաբաժանումների, որոնց ղեկավարներն ի պաշտոնե հանդիսանալու են ոստիկանության պետի տեղակալներ: Կենտրոնական ապարատում ստեղծվելու են երեք դեպարտամենտներ՝ քրեական ոստիկանության, հասարակական անվտանգության ոստիկանության և Ազգային գվարդիայի (սրա վերաբերյալ մանրամասները ստորև): Դեպարտամենտներից բացի, կենտրոնական ապարատում գործելու են մեկ գլխավոր վարչություն (ոստիկանության շտաբ), ինքնուրույն վարչություններ և ոչ ինքնուրույն վարչություններ (դեպարտամենտի կամ շտաբի կազմում գործող): Ոստիկանության գործունեության առանձին ուղղություններով քաղաքականության իրականացումն ապահովելու են ոստիկանության պետի մյուս տեղակալները:

35. Վարչապետին ենթակա պետական մարմնի ղեկավարին` ոստիկանության պետին պաշտոնում նշանակելու և պաշտոնից ազատելու է վարչապետը: Ոստիկանության պետի տեղակալներին և դեպարտամենտների ղեկավարներին պաշտոնում նշանակելու և պաշտոնից ազատելու է վարչապետը՝ ոստիկանության պետի ներկայացմամբ:

36. Ոստիկանության պետը նշանակվելու է հինգ տարի ժամկետով, որի լրանալուց հետո, նա կարող է վերանշանակվել միայն մեկ անգամ՝ հինգ տարի ժամկետով: Ոստիկանության պետին պաշտոնից ազատելու հիմքերը պետք է սպառիչ ամրագրվեն օրենքով:

**Ոստիկանության ապառազմականացումը**

37. «Ոստիկանության զորքերի մասին» ՀՀ օրենքի 2-րդ հոդվածի համաձայն՝ Հայաստանի Հանրապետության ոստիկանության զորքերը Հայաստանի Հանրապետության կառավարությանն առընթեր Հայաստանի Հանրապետության ոստիկանության ենթակայության տակ գտնվող հիմնարկ է, որը կոչված է օրենքին համապատասխան պաշտպանելու մարդու իրավունքները և ազատությունները հանցավոր և այլ հակաիրավական ոտնձգություններից, ապահովելու հասարակության և պետության անվտանգությունը։

38. Նույն օրենքի 3-րդ հոդվածի համաձայն՝ ոստիկանության զորքերի խնդիրներն են՝

1) հասարակական կարգի պահպանությանը և հասարակական անվտանգության ապահովմանը մասնակցելը.

2) հատուկ և կարևորագույն օբյեկտների պահպանումը ու հատուկ բեռների տեղափոխման անվտանգության ապահովումը.

3) ռազմական և արտակարգ դրության իրավական ռեժիմի ապահովմանը մասնակցելը.

4) Հայաստանի Հանրապետության պաշտպանությանը մասնակցելը։

39. Ոստիկանության զորքերի առջև դրված խնդիրները հիմնականում համահունչ են «Ոստիկանության մասին» ՀՀ օրենքով նախատեսված խնդիրներին: Տարբերությունը կայանում է նրանում, որ ոստիկանության զորքերի առջև դրված է նաև Հայաստանի Հանրապետության պաշտպանությանը մասնակցելու խնդիր:

40. Այսպիսով, ոստիկանության զորքերին բնորոշ է արտաքին անվտանգության և իրավակարգի ապահովման պետական ֆունկցիաների (համապատասխանաբար արտաքին և ներքին) զուգակցում, որը բացարձակ չի բխում ոստիկանության առջև օրենքով դրված խնդիրներից: Ոստիկանության զորքերում ծառայություն անցնելու կարգը գտնվում է ռազմաիրավական օրենսդրության տիրույթում, մասնավորապես, լինելով ոստիկանության կառուցվածքային ստորաբաժանում, ծառայությունն իրականացվում է «Զինվորական ծառայություն անցնելու մասին» ՀՀ օրենքով և դրանից բխող ենթաօրենսդրական ակտերով: Ըստ էության, ոստիկանության զորքերը զինված ուժերի մաս են և այս իմաստով՝ ոստիկանության ռազմականացման հիմնական նախադրյալը:

41. Արևմտյան Եվրոպայի պետությունների ոստիկանությունները, որպես կանոն, ապառազմականացված պետական մարմիններ են: Զինված ուժերի ստորաբաժանումները նույնպես ներգրավվում են իրավակարգի ապահովման խնդիրների իրականացմանը` գտնվելով, սակայն, պաշտպանության նախարարությունների ենթակայության ներքո (օրինակ՝ իտալական կարաբիներները և ֆրանսիական ժանդարմերիան):

42. Կան երկրներ, որտեղ զինվորական ստորաբաժանումները ոստիկանության կառուցվածքում են և իրականացնում են երկակի խնդիրներ՝ իրավակարգի ապահովման և պաշտպանական (օրինակ՝ Իսրայելը, որի սահմանապահ զորքերը ոստիկանական ստորաբաժանում են հանդիսանում, սակայն Իսրայելում սահմանապահ զորքերում ծառայում են ժամկետային զինծառայողներ՝ 3 տարի ժամկետով և ծառայությունը հավասարեցված է զինված ուժերում ծառայությանը):

43. ՀՀ ոստիկանության զորքերում շուրջ չորս տարի է գործում է բացառապես պայմանագրային զինվորական ծառայություն անցնելու կարգը և, ի տարբերություն Իսրայելի, ՀՀ ոստիկանության զորքերը գլխավորապես իրականացնում են հասարակական կարգի պահնպանության և հասարակական անվտանգության ապահովման գործառույթներ: Ռազմավարական նշանակության օբյեկտների պահպանությանը ոստիկանության զորքերը մասնակցում են մասնակիորեն (պահպանում են միայն ԱԷԿ-ը):

44. Վերջին երեք տարիներին ոստիկանության զորքերը լիովին վերափոխվել են: Թե իրենց սպառազինության որակով, թե զինծառայողների ծառայողական պատրաստականության բարձր մակարդակով, թե կուտակած փորձով ոստիկանության զորքերը լիովին պիտանի են իրավակարգի ապահովման ոստիկանական գործառույթների իրականացմանը բոլոր այն դեպքերում, երբ իրավակարգին սպառնացող վտանգների չեզոքացումը պահանջելու է ուժի կիրառման սաստկության (ինտենսիվության) բարձր մակարդակ (զանգվածային անկարգությունները կանխելիս ու խափանելիս, հակաահաբեկչական միջոցառումներ իրականացնելիս): Զորքերի օգտագործումն արդարացված կլինի նաև ռազմական և արտակարգ դրության իրավական ռեժիմն ապահովելիս, դժբախտ պատահարների հետևանքները վերացնելիս, այդ թվում՝ տարերային աղետների կամ տեխնածին վթարների ժամանակ որոնողական-փրկարարական աշխատանքներին աջակցելիս:

45. ***Նկատի ունենալով ոստիկանության զորքերի հնարավորությունների օգտագործման առանձնահատկությունները՝ առաջարկվում է օրենքով այն նախատեսել որպես ոստիկանական ստորաբաժանում, որի կազմակերպման և գործունեության կարգն այլևս չի կարգավորվելու ռազմաիրավական օրենսդրական ակտերով:*** Նման փոփոխությունը չի հանգեցնելու միայն կառուցվածքային և օրենսդրական շտկումների, այլ փոխելու է հանրություն-ոստիկանություն հարաբերությունների էությունը՝ ոստիկանության զորքերին ավելի մոտեցնելով քաղաքացիական հասարակության և մարդու իրավունքների պաշտպանության խնդիրներին:

46. Այսպիսով, ոստիկանության ապառազմականացումը տեղի է ունենալու նախ և առաջ ոստիկանության զորքերի կարգավիճակի փոփոխությամբ: Առաջարկվում է՝

1) ոստիկանության զորքերի կազմակերպման և գործունեության կարգը կանոնակարգել բացառապես ոստիկանական օրենսդրական ակտերով և ուժը կորցրած ճանաչել «Ոստիկանության զորքերի մասին» ՀՀ օրենքը,

2) «զորքեր» հասկացությունից հրաժարվել և ոստիկանության զորքերը վերանվանել «Ազգային գվարդիա»,

3) զորքերի կարգավիճակի փոփոխությունը չպետք է հանգեցնի նրա ծառայողների սոցիալական իրավունքների սահմանափակմանը կամ վերացմանը,

4) ազգային գվարդիան չի մասնակցելու հասարակական կարգի պահպանման ամենօրյա աշխատանքներին և ռազմավարական նշանակության օբյեկտների պահպանությանը (դրա համար գոյություն ունի մասնագիտացված ոստիկանական ստորաբաժանում՝ Պետական պահպանության գլխավոր վարչությունը),

5) ազգային գվարդիան օգտագործվելու է օրենքով նախատեսված բացառիկ դեպքերում՝ զանգվածային անկարգությունները կանխելիս ու խափանելիս, հակաահաբեկչական միջոցառումներ իրականացնելիս, ռազմական և արտակարգ դրության իրավական ռեժիմն ապահովելիս, տարերային աղետների կամ տեխնածին վթարների ժամանակորոնողական-փրկարարական աշխատանքներին աջակցելիս:

**Ոստիկանության գործառույթները**

47. «Ոստիկանության մասին» ՀՀ գործող օրենքի 2-րդ հոդվածում տեղ են գտել թվով վեց խնդիրներ: Խնդիրների թվարկումը, սակայն, սպառիչ չէ և ամբողջությամբ չի ընդգրկում ոստիկանության գործունեության հիմնական ուղղությունները: Մասնավորապես, խնդիրներից դուրս է մնացել հետևյալ կատեգորիաների անձանց, տրանսպորտային միջոցների և առարկաների հետախուզման գործառույթը.

1) հանցագործության կատարման մեջ կասկածվող անձանց,

2) այն անձանց, որոնց նկատմամբ որպես խափանման միջոց ընտրվել է կալանավորումը և նրանց գտնվելու վայրը հայտնի չէ,

3) ազատազրկման վայրերից փախուստի դիմած, ինչպես նաև պատժի կրումից խուսափող, սահմանված ժամկետում պատիժը կրելու վայր չներկայացած անձանց,

4) դատարանի կողմից նշանակված բժշկական բնույթի կամ դաստիարակչական բնույթի հարկադրանքի միջոցների կիրառումից խուսափող անձանց և դատարանի որոշմամբ նշանակված ոչ հոժարակամ հոսպիտալացումից խուսափող անձանց,

5) հատուկ կացարաններն ինքնակամ լքած արտաքսման ենթակա օտարերկրացիների, հանձնման մասին ՀՀ միջազգային պայմանագրերի համաձայն այլ պետությանը հանձնման ենթակա օտարերկրյա քաղաքացիներն ու քաղաքացիություն չունեցող անձանց,

6) անհայտ կորած անձանց,

7) հափշտակված առարկաների,

8) ուրիշի կողմից ապօրինի տիրապետվող տրանսպորտային միջոցների:

48. Բացի այդ, որպես ոստիկանության գործունեության հիմնական ուղղություն պետք է նախատեսել նաև՝

1) քրեական դատավարության մասնակիցների և օրենքով նախատեսված դեպքերում այլ անձանց կյանքի, առողջության և (կամ) գույքի պաշտպանությունը,

2) անձնագրային և վիզաների վարչության առջև դրված խնդիրների իրականացումը,

3) մասնակցությունը որոնողական-փրկարարական աշխատանքներին,

4) մասնակցությունը հանրապետության տարածքում կամ դրա առանձին մասերում արտակարգ իրավիճակի կամ ռազմական դրության իրավական ռեժիմի ապահովմանը, համաճարակների ժամանակ կարանտին միջոցառումների անցկացմանը,

5) օգնության ցուցաբերումը հանցագործություններից, վարչական իրավախախտումներից և պատահարներից տուժած, ինչպես նաև անօգնական կամ կյանքի համար վտանգավոր այլ իրավիճակներում հայտնված քաղաքացիներին,

6) փորձաքրեագիտական գործունեության իրականացումը:

49. Թվարկված խնդիրներից մի քանիսն իրենց ամրագրումն են գտել որպես ոստիկանության լիազորություններ, սակայն, հաշվի առնելով դրանց հարաբերական ինքնուրույն բնույթը, նպատակահարմար է դրանք ամրագրել որպես ոստիկանության գործունեության հիմնական ուղղություններ:

50. «Ոստիկանության մասին» ՀՀ օրենքի 2-րդ հոդվածով նախատեսված մարդու անվտանգության, սեփականության բոլոր ձևերի հավասար պաշտպանության, ֆիզիկական և իրավաբանական անձանց իրենց իրավունքներն ու օրինական շահերը պաշտպանելիս օգնություն ցույց տալու մասին խնդիրներն օրենքում բավարար չափով կոնկրետացում ու զարգացում չեն ստացել կամ գործնականում կլանվում են այլ խնդիրների մեջ (օրինակ՝ հանցագործությունների ու վարչական իրավախախտումների նախականխման, կանխման, խափանման, հանցագործությունների հայտնաբերման և բացահայտման, հասարակական կարգի պահպանության և հասարակական անվտանգության ապահովման խնդիրներում), ուստի օրենքի նախագծում չեն ամրագրվելու:

51. Սեփականության իրավունքի պաշտպանությունը, որպես ինքնուրույն խնդիր, ***նպատակահարմար է նախատեսել միայն ուրիշի սեփականությունը հանդիսացող տարածք ապօրինի ներխուժումը վերացնելու, տրանսպորտային միջոցի ապօրինի տիրապետումը վերացնելու, հատուկ պահպանության ենթակա օբյեկտների պետական պահպանության ձևերով:*** Տրանսպորտային միջոցների մասով նման գործառույթի նախատեսումը նորություն է, սակայն, հաշվի առնելով նման դեպքերի տարածվածությունը և ոստիկանության անգործությունից քաղաքացիների դժգոհությունը, նպատակահարմար ենք գտնում սեփականության իրավունքի պաշտպանության արտադատական ընթացակարգի նախատեսումը:

52. Հանցավորության դեմ պայքարն անհնար է իրականացնել առանց հանցագործություն ծնող պատճառների և պայմանների քրեաբանական վերլուծությունների: Հանցավորության քանակական և որակական բնութագրիչների ուսումնասիրությունները դառնում են ինքնանպատակ, եթե հանցավորության կանխարգելման աշխատանքներում չեն ներգրավվում Հայաստանի Հանրապետության պետական մարմինները, քաղաքացիական հասարակության ինստիտուտները և բնակչությունը:

53. Հասարակությունում ընթացող հանցածին գործընթացներին հակազդումը, հանցավորության բացասական հետևանքների վերացումը, հանցավորություն ծնող պատճառների ու պայմանների չեզոքացումը ենթադրում են տնտեսական, սոցիալ-հոգեբանական, իրավական, հոգեբանամանկավարժական, կազմակերպչական, տեխնիկական բնույթի գործողություններ ու համակարգված գործակցություն, որը կարող է ապահովվել միայն հանցավորության հակազդման (կանխարգելման) ազգային ծրագրերի իրականացմամբ:

54. Ազգային ծրագրերի հաստատումը թույլ կտա թիրախավորել հանցածին գործոնները, գործընթացն ապահովել անհրաժեշտ ֆինանսական միջոցներով և համատեղել բոլոր շահագրգիռ պետական մարմինների և հասարակական միավորումների գործունեությունը***: Այս նպատակով նպատակահարմար ենք գտնում որպես ոստիկանության ինքնուրույն գործառույթ սահմանել հանցագործություններ ծնող պատճառների ու նպաստող պայմանների վերլուծությունը, հանցավորության հակազդման (կանխարգելման) ազգային ծրագրերի մշակումը:***

55. ***Առաջիկա հինգ տարիներին առանձնահատուկ կարևորություն է ներկայացնելու քրեական դատավարության մասնակիցների և օրենքով նախատեսված դեպքերում այլ անձանց կյանքի, առողջության և (կամ) գույքի պաշտպանությունն ապահովող ոստիկանական ստորաբաժանման ստեղծումը՝ Պետական պահպանության գլխավոր վարչության հենքի վրա:***

56. Ստորաբաժանումը պաշտպանության գործառույթն իրականացնելու է անկախ այն հանգամանքից, թե նախաքննական որ մարմին է ՀՀ քրեական դատավարության օրենսգրքով սահմանված կարգով որոշում կայացրել պաշտպանության միջոց կիրառելու մասին (այս մասին մանրամասն տես՝ ՀՀ կառավարության 2011 թվականի հունիսի 17-ի թիվ 23 արձանագրային որոշում):

57. ***Այսպիսով, «Ոստիկանության մասին» ՀՀ օրենքի նախագծում, որպես ոստիկանության գործառույթ, նախատեսվելու են գործունեության հետևյալ հիմնական ուղղությունները՝***

***1) հանցագործությունների և վարչական իրավախախտումների նախականխումը, կանխումը, խափանումը,***

***2) հանցագործությունների հայտնաբերումը, բացահայտումը և օրենքով նախատեսված դեպքերում և կարգով մինչդատական վարույթի իրականացումը,***

***3) վարչական իրավախախտումների վերաբերյալ գործերով վարույթի իրականացումը,***

***4) անձանց, հափշտակված գույքի և տրանսպորտային միջոցների հետախուզումը,***

***5) հասարակական կարգի պահպանությունը և հասարակական անվտանգության ապահովումը,***

***6) ճանապարհային երթևեկության անվտանգության ապահովումը,***

***7) քրեական դատավարության մասնակիցների և օրենքով նախատեսված դեպքերում այլ անձանց կյանքի, առողջության և (կամ) գույքի պաշտպանությունը,***

***8) տարերային աղետների կամ տեխնածին վթարների ժամանակ մասնակցությունը որոնողական-փրկարարական աշխատանքներին,***

***9) մասնակցությունը հանրապետության տարածքում կամ դրա առանձին մասերում արտակարգ իրավիճակի կամ ռազմական դրության իրավական ռեժիմի ապահովմանը, համաճարակների ժամանակ կարանտին միջոցառումների անցկացմանը,***

***10) օգնության ցուցաբերումը հանցագործություններից, վարչական իրավախախտումներից և պատահարներից տուժած, ինչպես նաև անօգնական կամ կյանքի համար վտանգավոր այլ իրավիճակներում հայտնված քաղաքացիներին,***

***11) փորձաքրեագիտական գործունեության իրականացումը,***

***12) ՀՀ քաղաքացիությունը, օտարերկրացիների կացության կարգավիճակը հավաստող փաստաթղթերի, ՀՀ մուտքի արտոնագրերի տրամադրումը,***

***13) «Ոստիկանության մասին» ՀՀ օրենքով նախատեսված դեպքերում սեփականության իրավունքի պաշտպանությունը,***

***14) հանցագործություններ ծնող պատճառների ու նպաստող պայմանների վերլուծությունը, հանցավորության հակազդման (կանխարգելման) ազգային ծրագրերի մշակումը:***

**Ոստիկանության գործունեությունը կարգավորող սկզբունքների արդիականացումը**

58. ՀՀ Սահմանադրության 78-րդ (համաչափության սկզբունք) և 79-րդ (որոշակիության սկզբունք) հոդվածներում նախատեսված սկզբունքների կոնկրետացումն ու զարգացումը ոստիկանական գործունեության բնագավառի համար պետք է իր ամրագրումը ստանա «Ոստիկանության մասին» ՀՀ նոր օրենքում***: Հիշյալ խնդրի լուծման նպատակով անհրաժեշտ է ամբողջությամբ վերանայել «Ոստիկանության մասին» ՀՀ օրենքում տեղ գտած նորմ-սկզբունքների համակարգը:***

***Հրապարակայնությունը***

59. Ոստիկանության գործունեությունը հասարակության համար համարվում է հրապարակային այնքանով, որքանով դա չի հակասում Հայաստանի Հանրապետության քրեադատավարական, վարչադատավարական, օպերատիվ-հետախուզական գործունեության, պետական կամ ծառայողական գաղտնիքի վերաբերյալ օրենսդրության պահանջներին, ինչպես նաև չի խախտում քաղաքացիների, հասարակական միավորումների և կազմակերպությունների իրավունքները:

60. Քաղաքացիները, հասարակական միավորումները և կազմակերպությունները Հայաստանի Հանրապետության օրենսդրությամբ սահմանված կարգով պետք է իրավունք ունենան ստանալ հավաստի տեղեկատվություն ոստիկանության գործունեության վերաբերյալ, ինչպես նաև ոստիկանությունից ստանալ իրենց իրավունքներին անմիջականորեն առնչվող տեղեկություններ, բացառությամբ այն դեպքերի, երբ դրանց հասանելիությունը սահմանափակված է օրենքով:

61. Ոստիկանությունը զանգվածային լրատվության միջոցներով, համացանցով տարին առնվազն մեկ անգամ քաղաքացիներին տեղեկացնելու է իր գործունեության մասին: Ոստիկանությունն իր գործունեության վերաբերյալ տեղեկությունները զանգվածային լրատվության միջոցներին տրամադրելու է հարցումների հիման վրա, ինչպես նաև մամլո ասուլիսներ կազմակերպելու, տեղեկատվական և վիճակագրական նյութեր վերջիններիս տրամադրելու միջոցով:

62. Ոստիկանությունում շարունակվող բարեփոխումների տրամաբանությունից բխում է դրա թվաքանակին և կառուցվածքին վերաբերող տեղեկությունների գաղտնազերծման նպատակահարմարությունը: Թվաքանակի և կառուցվածքի գաղտնիությունը բնորոշ էր ավտորիտար խորհրդային կառավարման ձև ունեցող պետական վարչակարգերին, որտեղ ոստիկանությունը մեծ հաշվով համարվում էր զինված ուժերի բաղկացուցիչ մաս: Զինված ուժերի թվաքանակը նման երկրներում իրավաչափորեն դասվում է պետական գաղտնիք կազմող տեղեկությունների շարքը, ուստի ոստիկանության ծառայողների թվի գաղտնիացումը արդարացված էր:

63. Ոստիկանության զորքերի ապառազմականացումն այլևս անիմաստ է դարձնում գաղտնագրման անհրաժեշտությունը, մանավանդ որ ոստիկանության պահպանման ծախսերը (բյուջեն) վաղուց դադարել են դասվել պետական գաղտնիք կազմող տեղեկությունների շարքը: Բաց տեղեկություններ են համարվում նաև ոստիկանության սպառազինության տեսակների վերաբերյալ տվյալները: Նշված հիմնավորումներով ոստիկանության թվաքանակի և կառուցվածքի մասին տեղեկությունները պետք է գաղտանզերծվեն:

64. Միաժամանակ, ոստիկանության գործունեության մասով պետք է վերանայվի պետական և ծառայողական գաղտնիք կազմող տեղեկությունների համակարգն ընդհանրապես: Գաղտնագրվող տեղեկություններն իրենց բնույթով և բովանդակությամբ պետք է լիարժեքորեն համապատասխանեն «Պետական և ծառայողական գաղտնիքի մասին» ՀՀ օրենքի 2-րդ հոդվածով ամրագրված պետական և ծառայողական գաղտնիքի հասկացություններին, իսկ գաղտնիացման պատճառները պետք է հասկանալի լինեն լայն հասարակությանը:

***Հասարակական վստահությունը և աջակցությունը քաղաքացիներից***

65.Ոստիկանությունն իր գործունեության ընթացքում ձգտելու է ապահովել հասարակական վստահությունը և քաղաքացիների աջակցությունը: Ոստիկանության ծառայողների գործողությունները քաղաքացիների համար պետք է լինեն հիմնավորված և հասկանալի:

66. Ոստիկանության ծառայողների կողմից քաղաքացիների իրավունքները և ազատությունները խախտելու դեպքում ոստիկանությունն իր լիազորությունների շրջանակում պարտավորվելու է միջոցներ ձեռնարկել նրանց խախտված իրավունքները և ազատությունները վերականգնելու ուղղությամբ, այդ թվում՝ խախտված իրավունքների և ազատությունների տիրոջից գրավոր ներողություն խնդրելու եղանակով:

67. Ոստիկանության ծառայողի կողմից քաղաքացու պատիվը, արժանապատվությունը, բարի համբավը վիրավորանքի և զրպարտության միջոցով արատավորող և դատարանի կողմից իրականությանը չհամապատասխանող ճանաչված տեղեկություններ հրապարակվելու դեպքերում, ոստիկանությունը հրապարակված տեղեկությունները հերքելու է այն ձևով, ինչպես դրանք հրապարակվել են: Ընդ որում՝ ոստիկանության լրատվական ծառայությունը ձեռնպահ է մնալու իրավախախտումների և հանցագործությունների կատարման մեջ կասկածվող անձանց նույնականացնելու հնարավորություն տվող տեղեկությունների հրապարակումից, ինչպես նաև նրանց մեղավորության առնչությամբ միանշանակ հետևություններ հնչեցնելուց:

68. Ոստիկանությունը մշտապես իրականացնելու է իր գործունեության վերաբերյալ հասարակական կարծիքի, ինչպես նաև քաղաքացիական հասարակության ինստիտուտների և ոստիկանության միջև համագործակցության մշտադիտարկում: Մշտադիտարկման արդյունքները պարբերաբար ներկայացվելու են ՀՀ Ազգային ժողովի և Կառավարության աշխատակազմերին, տեղական ինքնակառավարման մարմիններին և քաղաքացիներին, զանգվածային լրատվության միջոցների, այդ թվում՝ համացանցի միջոցով: Օրենքով սահմանվելու է, որ հասարակական կարծիքը հանդիսանում է ոստիկանության գործունեության պաշտոնական գնահատման հիմնական չափորոշիչներից մեկը:

69. Հաշվի առնելով միջազգային և տեղական փորձը՝ ոստիկանությունը և ոստիկանության տարածքային մարմինները կից կազմավորելու են հանրային խորհուրդներ, որոնք կոչված են լինելու ապահովել ՀՀ քաղաքացիների, տեղական ինքնակառավարման մարմինների, իրավապաշտպան, կրոնական, ձեռնարկատերերի և հասարակական այլ միավորումների շահերի համաձայնեցումը, ոստիկանության գործունեության նկատմամբ հասարակական վերահսկողություն իրականացումը: Համագործակցությունը կարող է իրականացվել մասնավորապես հետևյալ եղանակներով՝

1) հասարակական կարգի պահպանությանը, հասարակական անվտանգության ապահովմանը և հանցավորությանը հակազդելուն ուղղված պետական քաղաքականության իրականացմանը քաղաքացիներին և հասարական միավորումներին ներգրավում.

2) ոստիկանության գործունեությանը վերաբերող առավել արդիական հայեցակարգերի, ծրագրերի, նախաձեռնությունների մշակում և մասնակցություն դրանց քննարկմանը.

3) ոստիկանության գործունեությանը վերաբերող օրենքների և այլ նորմատիվ իրավական ակտերի նախագծերի հանրային քննարկումների անցկացում.

4) զանգվածային լրատվության միջոցներով ոստիկանության գործունեությանը վերաբերող հարցերի քննարկում:

70. Վերջին տարիներին ոստիկանության նկատմամբ հանրային վստահության հիմնահարցը քննություն է բռնել ժամանակ առ ժամանակ ակտիվացող քաղաքացիական շարժումների հարթության մեջ, երբ անհրաժեշտություն է եղել վերահսկել խաղաղ կամ բռնի հավաքների ընթացքը: Առանձին ուշադրության է արժանի հավաքները լուսաբանող լրագրողների հետ քաղաքակիրթ գործակցության ապահովումը:

71. Ոստիկանությունը քաղաքացիական հասարակության շահագրգիռ ներկայացուցիչների մասնակցությամբ նախաձեռնելու է մեթոդական ուղեցույցերի մշակումն ու հրապարակումը, որոնք վերաբերվելու են`

1) խաղաղ հավաքների սահմանափակման կամ դադարեցման հիմքերին, պայմաններին, կարգին, խաղաղ և բնականոն հավաքի բոլոր չափորոշիչներին, խաղաղ հավաքին ոստիկանական աջակցություն ցուցաբերելու սահմաններին.

2) հավաքները լուսաբանող լրագրողների հետ գործակցության կանոններին:

72. Ուղեցույցերը պետք է անցնեն հանրային լայն քննարկում (այդ թվում` կազմակերպվող «կլոր սեղանների» միջոցով) և ներկայացվեն իրավապաշտպան ու լրատվական կազմակերպությունների հավանությանը: Ուղեցույցերը նորմատիվ հաստատում չեն ստանալու և գործելու են որպես նորմ-երաշխավորություններ` ստանալով հանրային աջակցություն (լեգիտիմացում):

73. Ոստիկանությունը պատրաստակամ է լինելու ուղեցույցերի վերաբերյալ անցկացնել սեմինար պարապմունքներ հասարակական միավորումների և զանգվածային լրատվության միջոցների միջավայրում` միաժամանակ ապահովելով համապատասխան սեմինար պարապմունքների անցկացումը ոստիկանության ստորաբաժանումներում հասարակական միավորումների ներկայացուցիչների կողմից:

***Ժամանակակից տեղեկատվական համակարգերի և տեխնոլոգիաների օգտագործումը***

74. Ոստիկանությունն իր գործունեության ընթացքում օգտագործելու է գիտության և տեխնիկայի նվաճումները, ժամանակակից տեղեկատվական համակարգերը, կապի միջոցները, ինչպես նաև տեղեկատվական հեռահաղորդակցության ենթակառուցվածքների ընձեռած հնարավորությունները:

75. Ոստիկանությունը հասարակական կարգը պահպանելիս և հասարակական անվտանգությունն ապահովելիս, հանցագործությունները, վարչական իրավախախտումները հայտնաբերելու, կանխելու, խափանելու, պատահարների հանգամանքները պարզելու, ինչպես նաև իրենց ծառայողական պարտականությունները կատարող ոստիկանության ծառայողների գործողությունները վերահսկելու նպատակով իրավունք է ունենալու ստեղծել և օգտագործել տեխնիկական միջոցներ, որոնց օգտագործումը և կիրառման մեթոդները չպետք է ոտնահարեն մարդու պատիվն ու արժանապատվությունը, նրա հիմնական իրավունքներն ու ազատությունները, սպառնան մարդու կյանքին և առողջությանը կամ շրջակա միջավայրին:

***Համաչափությունը ոստիկանության լիազորություններն իրականացնելիս***

76. Ոստիկանությունում շարունակվելու են իրականացվել ուսուցողական միջոցառումներ գործունեության բոլոր ուղղություններով՝ լիազորությունների իրականացման համաչափության սկզբունքի միատեսական ընկալման, ճիշտ կիրառման և ընդհանրապետ ոստիկանական պրակտիկայում դրա լիակատար կենսագործմանը հասնելու համար:

77. Ոստիկանության կողմից իր գործառույթների իրականացման ժամանակ մարդու և քաղաքացու հիմնական իրավունքների և ազատությունների սահմանափակման համար ընտրված միջոցը պիտանի և անհրաժեշտ է լինելու օրենքով սահմանված նպատակներին հասնելու համար: Հետապնդվող նպատակին հասնելու համար ընտրված միջոցը պիտանի է համարվելու այն դեպքում, եթե այն առնվազն կարող է նպաստել այդ նպատակին հասնելուն: Եթե պիտանի միջոցները կլինեն մեկից ավելի, ապա ոստիկանությունը դրանցից պետք է ընտրի տվյալ նպատակին հասնելու համար անհրաժեշտը:

78. Հիմնական իրավունքին միջամտությունը ոստիկանության համար անհրաժեշտություն դիտվելու է միայն, եթե հետապնդվող նպատակին անհնար է հասնել այլ, սակայն նույնչափ արդյունավետ ճանապարհով, որն ավելի քիչ կսահմանափակի խնդրո առարկա հիմնական իրավունքով պաշտպանված իրավական բարիքը:

**Ոստիկանության անհատական պրոֆիլակտիկ գործունեությունը**

79. Հանցագործությունների պրոֆիլակտիկան հանցավորության դեմ պայքարի առավել արդյունավետ միջոց է, քանի որ՝

1) ապահովում է հանցավորություն ծնող պատճառների և պայմանների վերհանումը, նվազեցնում է հանցագործություն կատարելու հավանականությունը,

2) ներգործում է քրեաբանական գործոնների վրա, երբ դրանք դեռ թափ չեն հավաքել և հեշտ են ենթարկվում վերացման,

3) տարբեր միջոցների գործադրմամբ հնարավորություն է տալիս խափանել մտադրվող հանցավոր գործունեությունը,

4) խոչընդոտ է հանդիսանում վնասակար հետևանքների վրա հասնելու համար,

5) հանցավորության դեմ պայքարի խնդիրները լուծում է առավել մարդասիրական միջոցներով՝ նվազ ծախսերով, առանց քրեադատավարական բարդ մեխանիզմը ողջ ուժով գործի դնելու, առանց պետական հարկադրանքի այնպիսի ձևի կիրառման, ինչպիսին պատիժն է:

80. ՀՀ կառավարության 2014 թվականի նոյեմբերի 6-ի թիվ 1254-Ն որոշմամբ հաստատված Հայաստանի Հանրապետության ոստիկանության համայնքային ոստիկանության գործունեության կազմակերպման կարգի 26-րդ կետի համաձայն՝ պրոֆիլակտիկայի սուբյեկտներ են հանդիսանում՝

1) պատիժը կրելուց պայմանական վաղաժամկետ ազատվածները, ինչպես նաև ազատազրկման վայրերից պատիժը լրիվ կրելուց հետո ազատվածները.

2) պատիժը կրելուց պայմանական վաղաժամկետ ազատվածները, որոնց վրա դրվել են Հայաստանի Հանրապետության քրեական օրենսգրքով սահմանված որոշակի պարտականություններ` մինչև դատարանի կողմից նշանակված փորձաշրջանի ավարտը.

3) այն անձինք, որոնց նկատմամբ պատժի կրումը հետաձգվել է և պատիժը պայմանականորեն չի կիրառվել, և որոնց վրա դրվել են Հայաստանի Հանրապետության քրեական օրենսգրքով սահմանված որոշակի պարտականություններ` մինչև դատարանի կողմից նշանակված փորձաշրջանի ավարտը.

4) ընտանեկան-կենցաղային ոլորտում պարբերաբար իրավախախտումներ թույլ տվող անձինք, որոնք վտանգ են ներկայացնում շրջապատի համար.

5) հարբեցողությամբ կամ թմրամոլությամբ տառապող և հակահասարակական այլ վարքագիծ (անբարո կամ հակաիրավական արարքներ կատարող) դրսևորող անձինք.

6) շրջապատի համար վտանգ ներկայացնող` հոգեկան հիվանդություններով տառապող անձինք.

7) պոռնկությամբ զբաղվողները.

8) մշտական բնակության վայր չունեցող թափառաշրջիկները և մուրացկանները:

81. «Պրոբացիայի մասին» ՀՀ օրենքն ուժի մեջ մտնելուց հետո այդ անձանց (նկատի ունենք պատիժը պայմանականորեն չկիրառելու, պատժի կրումից ազատելու, պատժից պայմանական վաղաժամկետ ազատելու դեպքերում փորձաշրջանի մեջ գտնվող կամ պատժի կրումը հետաձգված անձանց, ում նկատմամբ օրենքով սահմանված կարգով իրականացվում է վերահսկողություն՝ պրոբացիայի շահառու) նկատմամբ պրոֆիլակտիկ հսկողություն իրականացնող լիազոր պետական մարմին է հանդիսանում պրոբացիայի ծառայությունը: Ըստ էության, ոստիկանությունը հիշյալ անձանց վարքագիծը վերահսկելու օրենսդրորեն նախատեսված լիազորություններ չունի և նրանց նկատմամբ անհատական պրոֆիլակտիկ աշխատանքը հայտնի չափով կրում է ձևական բնույթ, ուստի պետք է հանվի համայնքային ոստիկանության գործունեությունը կարգավորող օրենսդրական և գերատեսչական ակտերից:

82. Հարկավոր է բարձրացնել պրոբացիոն ծառայության տարածքային ստորաբաժանումների հետ համագործակցության արդյունավետությունը: Այդ նպատակով,որպես առաջնային քայլ, ***օրենքով պետք է սահմանվի, որ ոստիկանությունն իր գործառույթներն իրականացնելիս իրավունք է ունենալու դիմել պրոբացիոն ծառայությանը պատիժը պայմանականորեն չկիրառելու, պատժից պայմանական վաղաժամկետ ազատելու դեպքերում փորձաշրջանի մեջ գտնվող անձանց վրա լրացուցիչ նոր պարտականություններ դնելու միջնորդությամբ դատարան դիմելու համար:***

83. Լրացուցիչ նոր սահմանափակումներ կիրառելու անհրաժեշտությունը, օրինակ, կարող է առաջանալ այն դեպքերում, երբ ոստիկանության տրամադրության տակ գտնվող նյութերի ուսումնասիրությունից հնարավոր է եզրակացնել, որ վերոհիշյալ անձանց կողմից հանցագործություն կատարելու հավանականությունը շատ մեծ է: Նման եզրահանգման առիթ կարող են հանդիսանալ այն դեպքերը, երբ, օրինակ, դատարանի որոշմամբ վերահսկողության տակ գտնվող անձը՝

1) մեկ տարվա մեջ երկու և ավելի անգամկատարում է վարչական իրավախախտում՝ ուղղված քաղաքացիների և բնակչության առողջության, հասարակական կարգի, կառավարման սահմանված կարգի դեմ.

2) կատարում է հանցագործություն, որով քրեական հետապնդում չի հարուցվել կամ հարուցված քրեական հետապնդումը դադարեցվել է ՀՀ քրեական դատավարության օրենսգրքով սահմանված ոչ արդարացման հիմքերով:

84. Առաջարկվող մոտեցումը համահունչ է ՀՀ քրեական օրենսգրքի 70-րդ հոդվածի 5-րդ մասով նախատեսված կարգավորմանը, համաձայն որի՝ դատարանը, դատապարտյալի վարքագծի նկատմամբ վերահսկողություն իրականացնող իրավասու մարմնի միջնորդությամբ կամ առանց դրա, դատապարտյալի վրա կարող է դնել նաև նրա ուղղմանը նպաստող ***այլ պարտականություններ*** կամ փոխարինել դրանք:

85. Այլ պարտականություններ կարող են հանդիսանալ՝ որոշակի վայրերում գտնվելու արգելքը, զանգվածային և այլ միջոցառումների անցկացման վայրերում գտնվելու կամ դրանց մասնակցելու արգելքը (բացառությամբ հավաքների), օրվա որոշակի ժամերի բնակության վայրը լքելու արգելքը, դատարանի կողմից սահմանված որոշակի տարածքներ մուտք գործելու արգելքը: Հիշյալ սահմանափակումները կիրառվելու են ժամանակավորապես՝ պրոֆիլակտիկ վարույթի շրջանակներում (մինչև մեկ տարի):

86. «Ոստիկանության մասին» գործող օրենքում իսպառ բացակայում են անհատական պրոֆիլակտիկ գործունեության բնագավառում ոստիկանության լիազորությունները, ինչն օրենսդրական անթույլատրելի բաց է:

87. Առաջարկվում է, օրենքով ***որպես ոստիկանության լիազորություն սահմանել՝ պրոֆիլակտիկ հաշվառման վերցնելը, պրոֆիլակտիկ զրույցը, հակահասարակական վարքագծի պատճառների և պայմանների մասին տեղեկատվության տրամադրումը կազմակերպություններին, հասարակական միավորումներին, ինչպես նաև պրոֆիլակտիկ հաշվառման մեջ գտնվող անձանց (պրոֆիլակտիկայի սուբյեկտներին) օրենսդրությամբ նախատեսված կարգով սոցիալական աջակցության ցուցաբերումը:***

88. Պրոֆիլակտիկայի սուբյեկտներ են համարվելու այն անձինք, որոնց հակաիրավական կամ անբարոյական վարքագծի ուսումնասիրությունը թույլ է տալիս կանխատեսել, որ բարձր է նրանց կողմից հանցանք կատարելու հավանականությունը կամ բարձր է հանցագործության զոհ դառնալու հավանականությունը: Օրինակ՝ ընտանեկան-կենցաղային ոլորտում պարբերաբար իրավախախտումներ կատարողներ, հարբեցողներ, թմրամոլներ, հոգեկան հիվանդությամբ տառապողներ, պոռնկությամբ զբաղվողներ, թափառաշրջիկներ, մուրացկաններ, ՀՀ տարածքում ապօրինի գտնվող օտարերկրացիներ, անչափահաս իրավախախտներ:

89. Պրոֆիլակտիկ հաշվառման նպատակն է լինելու անձանց վարքագծի նկատմամբ վերահսկողությունը, պրոֆիլակտիկ ներգործությունը, ինչպես նաև հանցագործություն ծնող պատճառների և պայմանների վերացումը: Պրոֆիլակտիկայի սուբյեկտների շրջանակը որոշվելու է «Ոստիկանության մասին» նոր օրենքով:

90. Օրենքով պրոֆիլակտիկ զրույցը սահմանվելու է որպես անձին հասարակության առջև պատասխանատվությունը, հակահասարակական վարքագծի սոցիալական և իրավական հետևանքները պարզաբանելուն, ինչպես նաև վարքագծի սահմանված կաննոները պահպանելու անհրաժեշտությունը բացատրելուն կամ հանցավոր ոտնձգություններից խուսափելուն ուղղված խորհրդատվական բնույթի զրույց:

91. Պրոֆիլակտիկ զրույցի նպատակով ոստիկանությանն իրավունք է վերապահվելու պրոֆիլակտիկայի սուբյեկտներին (բայց ոչ պոտենցիալ տուժողներին) գրավոր կանչել ոստիկանություն՝ մեկ ամսում ոչ ավել, քան երկու անգամ, ընդ որում՝ առանց հարգելի պատճառի չներկայանալու դեպքում ոստիկանությունն իրավունք է ունենալու բերման ենթարկել նշված անձանց:

92. «Ոստիկանության մասին» ՀՀ նոր օրենքի համաձայն` անձի հակահասարակական վարքագծի պատճառների և պայմանների վերաբերյալ տեղեկություններն ուղարկվելու են կազմակերպությունների, հասարակական միավորումների ղեկավարներին պրոֆիլակտիկ ներգործության միջոցներ կիրառելու, ինչպես նաև այդպիսի վարքագծին նպաստող պատճառները և պայմանները վերացնելու համար: Ձեռնարկված միջոցառումների մասին կազմակերպությունների և հասարակական միավորումների ղեկավարները պարտավորվելու են մեկամսյա ժամկետում հայտնել ոստիկանությանը:

93. Պրոֆիլակտիկայի սուբյեկտներին սոցիալական աջակցությունը, ըստ օրենքի, ցուցաբերվելու է իրավասու պետական մարմինների, կազմակերպությունների, հասարակական միավորումների միջոցով անձի կենցաղը բարելավելու, աշխատանքային զբաղվածությունն ապահովելու, հոգեբանամանկավարժական, բժշկական, իրավական խորհրդատվություն տրամադրելու և օրենսդրությամբ սահմանված այլ ձևերով:

94. Ոստիկանությունը պրոֆիլակտիկ հաշվառման վերցված անձանց նկատմամբ պրոֆիլակտիկ հսկողություն է իրականացնելու առավելագույնը մեկ տարի ժամկետով:

***Պարեկային ծառայություն***

95. Տուժողներին արագ օգնության հասնելու և որակյալ, անհետաձգելի բժշկական, հոգեբանական օգնություն ցուցաբերելու, իրավախախտումները կանխելու ու խափանելու, «տաք հետքերով» իրավախախտներին հայտնաբերելու, նրանց կողմից ցուցաբերվող դիմադրությանը համարժեք ֆիզիկական ուժ, հատուկ միջոցներ կիրառելու հմտություններ ունեցող ոստիկանական հատուկ ստորաբաժանման ստեղծման անհրաժեշտությունն այլևս հասունացած է, և ***ոստիկանությունն ի վիճակի է իր ենթակառուցվածքների ու կրթական համակարգի հենքի վրա ստեղծել հատուկ մասնագիտացված ստորաբաժանում՝ պարեկային շարժական ծառայություն:***

96. Պարեկային ծառայության հիմնական նպատակը հասարակական կարգի պահպանումն է և իրավախախտումների դեպքերին արագ արձագանքելը, որը դրսևորվելու է հատուկ կահավորված տրանսպորտային միջոցներով և հատուկ համազգեստ կրող պարեկների կողմից բնակավայրերում պարեկություն իրականացնելով:

97. Պարեկային ծառայությունը`

1) իրավախախտումների մասին հաղորդումների ու ահազանգերի հիման վրա իրավախախտումներն ու հաղորդումները դեպքի վայրում ստուգելու անհրաժեշտության պարագայում ժամանելու է դեպքի վայր,

2) «տաք հետքերով» հետապնդելու է իրավախախտին, իրականացնելու է խափանիչ միջոցառումներ (խափանիչ միջոցառումների մասին կխոսվի ստորև).

3) տուժողներին ցուցաբերելու է անհետաձգելի օգնություն,

4) հանցագործության դեպքը հաստատված համարելուց հետո դեպքի վայր է կանչելու օպերատիվ-քննչական խմբին:

98. Պարեկային ծառայության վրա դրվելու է նաև հիվանդանոցային ահազանգերի ստուգումը հանցագործության դեպքեր հայտնաբերելու նպատակով:

99. Պարեկային ծառայության ստեղծումով կթեթևանա օպերատիվ-հետախուզական ստորաբաժանումների, ոստիկանության հետաքննիչների և համայնքային ոստիկանության ծառայողների աշխատանքը, քանի որ վերջիներս կազատվեն իրավախախտումները տեղում ստուգելու ամենօրյա աշխատատար գործառույթից:

100. Պարեկային ծառայող կարող են դառնալ ոստիկանության կրթահամալիրի քոլեջի շրջանավարտները (ոստիկանության սպայի որակավորում ունեցողները) կամ բարձրագույն կրթություն ունեցող անձինք, մրցութային կարգով, ոստիկանությունում հետագա եռամսյա վերապատրաստում անցնելու պայմանով: Պարեկային ծառայողների համար պետք է սահմանվեն մարդաչափական հատուկ պահանջներ:

101. Պարեկային ծառայությունն իրականացվելու է ինչպես ավտոմոբիլներով և մոտոցիկլետներով, այնպես էլ շրջիկ (հետիոտն) պարեկներով:

102. Պարեկն ապահոված է լինելու հետևյալ միջոցներով`

1) ատրճանակ,

2) ձեռնաշղթա,

3) ռետինե մահակ,

4) էլեկտրաշոկ-ատրճանակ,

5) զրահաբաճկոն,

6) ցուցաձող,

7) տեսախցիկ:

103. Պարեկային ավտոմոբիլում պահվելու են՝

1) բորտ-համակարգիչ՝ on-line եղանակով կապված բոլոր անհրաժեշտ շտեմարանների և ծրագրերի հետ,

2) լազերային տպիչ սարք,

3) սթափության վիճակի զննության սարք,

4) ապակիների լուսաթափանցելիությունը չափող սարք,

5) լապտեր,

6) արագաչափ սարք,

7) առկայծող փարոսիկներ,

8) բարձրախոս սարք,

9) կրակմարիչ,

10) շրջափակող ժապավեն,

11) տեսանկարահանող սարք

12) առաջին բուժօգնություն ցուցաբերելու պարագաներ:

104. Ավտոմոբիլով պարեկն իրավունք է ունենալու տեխնիկական միջոցներով հայտնաբերված՝ ճանապարհային երթևեկության կանոնների խախտումներ կատարած, ինչպես նաև՝ կատարած իրավախախտումը չվիճարկող վարորդների նկատմամբ կայացնել վարչական ակտ (արձանագրությունն ու որոշումը), որը հենց տեղում տպվելու է ավտոմոբիլում տեղադրված բորտ-համակարգչով և տրվելու իրավախախտ վարորդին: Այդպիսի վարչական ակտ կայացնելու հնարավորությունը ապահովվելու է իրավախախտ վարորդի և տրանսպորտային միջոցի տվյալները տեղում բորտ համակարգչից ստանալու եղանակով:

105. Ճանապարհային երթևեկության կանոնների խախտումներ կատարելու համար վարչական ակտ կազմելը հանդիսանալու է պարեկի իրավունքը և ոչ թե պարտականությունը (ներկայումս այն Ճանապարհային ոստիկանության պարտականությունն է):

106. Պարեկի կողմից վարչական ակտեր կազմվելու են հիմնականում տրանսպորտային միջոցներ վարելու իրավունք չունեցող կամ տրանսպորտային միջոցներ վարելու իրավունքից զրկված անձանց կողմից տրանսպորտային միջոցներ վարելու,  տրանսպորտային միջոցը ոչ սթափ վարելու, առանց հաշվառման համարանիշի, կեղծված կամ փոխարինված հաշվառման համարանիշով վարելու դեպքերում, ինչպես նաև ճանապարհային երթևեկության կանոնների այն խախտումների համար, որոնք առաջացրել են վթարային իրավիճակներ:

107. Վարչական այլ իրավախախտումների դեպքերում արձանագրություն կազմելը պարտադիր չի լինելու, և լայնորեն կիրառվելու է «նախազգուշացում» հարկադրանքի միջոցը՝ այդ մասին նշում կատարելով համակարգչային շտեմարանում:

108. Ճանապարհային ոստիկանության ստորաբաժանումները ծառայություն են իրականացնելու միջպետական նշանակության մայրուղիներում, ինչպես նաև մայրաքաղաքի ճանապարհներին՝ Երևան քաղաքում շահագործվող տրանսպորտային միջոցների մեծ թվով և խիտ երթևեկությամբ պայմանավորված: Շարունակելու է գործել Ճանապարհային ոստիկանության ուղեկցող գումարտակը:

109. Պարեկային ծառայության համար ճանապարհային երթևեկության կանոնների պահպանման նկատմամբ հսկողությունը հիմնական գործառույթ չի հանդիսանալու: Պարեկները շրջիկ ծառայություն են իրականացնելու հիմնականում բնակավայրերում՝ իրականացնելով հասարակական կարգի պահպանություն և իրավախախտումների մասին ահազանգերի օպերատիվ ստուգում:

110. Պարեկային ծառայությունները գործելու են Երևանի և մարզերի վարչական տարածքներում, համապատասխանաբար՝ ՀՀ ոստիկանության Երևան քաղաքի և մարզային վարչությունների անմիջական ենթակայության ներքո և ղեկավարվելու են մարզային վարչություններում տեղակայված՝ օպերատիվ կառավարման կենտրոնների միջոցով՝ GPS համակարգի և թվային տեխնոլոգիաների կիրառմամբ:

\*\*. Կոռուպցիոն ռիսկերն իսպառ վերացնելու նպատակով նախատեսվում է բացառել ճանապարհային երթևեկության կանոնների խախտումների արձանագրումը տրանսպորտային միջոցը կանգնեցնելու և իրավախախտումն արձանագրելու ձևով: Փոխարենը Ճանապարհային ոստիկանությունը ճանապարհային երթևեկության կանոնների պահպանման նկատմամբ վերահսկողություն կիրականացնի ոստիկանական տարբերանշաններ չունեցող ծառայողական ավտոմեքենաներով՝ դրանցում տեղադրված տեսանկարահանող և արագաչափ սարքերի միջոցով: Ճանապարհային երթևեկության կանոնների խախտումների արձանագրությունը կկազմվի բացառապես այն դեպքում, երբ խախտումն արձանագրված է մեքենայում տեղադրված սարքերով:

Բացի այդ, ճանապարհային ոստիկանն իրավունք կունենա կանգնեցնել տրանսպորտային միջոցը միայն այն դեպքում, երբ խախտումը ֆիքսվել է մեքենայում տեղադրված տեսանկարահանող կամ արագաչափ սարքով: Բացառություն են կազմելու միայն ՀՀ ոստիկանության պետի կամ նրան փոխարինող անձի կողմից հրամանով ոչ սթափ վիճակում գտնվող վարորդների հայտնաբերման նպատակով անցկացվող համապետական հատուկ միջոցառումները: ՃԵԱԱՄ օրենքի 17 հոդվածում կան էլի հիմքեր,

 կամ տրանսպորտային միջոցի ընթացքը կամ տեղափոխվող բեռը, կամ վարորդը կամ ուղևորներն իրենց վարքագծով ակնհայտորեն վտանգ են ստեղծում երթևեկության անվտանգության համար.

բ) բավարար հիմքեր կան կասկածելու, որ տրանսպորտային միջոցը կամ դրա ներսում գտնվող անձինք գտնվում են հետախուզման մեջ.

գ) անհրաժեշտություն կա վարորդներին տեղեկացնել ճանապարհներին առաջացած վտանգների, անբավարար պայմանների մասին:

***Համայնքային ոստիկանություն***

111. Պարեկային ծառայության ստեղծումը բեռնաթափելու է ոստիկանության պրոֆիլակտիկ գործունեություն իրականացնող ստորաբաժանումների ծառայողների՝ համայնքային ոստիկանության տեսուչների աշխատանքը: Վերջիններիս հիմնական գործառույթները կազմելու են`

1) սպասարկվող վարչական տարածքում ոստիկանության քննությանը ենթակա իրավախախտումների հայտնաբերումն ու քննությունը,

2) օրենքով նախատեսված դեպքերում` անհատական պրոֆիլակտիկ միջոցների կիրառումը,

3) աջակցությունը ոստիկանության օպերատիվ-հետախուզական գործունեություն իրականացնող ստորաբաժանումներին,

4) ամենօրյա կապը համայնքի բնակչության հետ, սերտ համագործակցությունը տեղական ինքնակառավարման մարմինների, հանրային խորհրդի և քաղաքացիական հասարակության այլ ներկայացուցիչների հետ:

112. Համայնքային ոստիկանությունն իր լիազորություններն առավել արդյունավետ կիրականացնի, եթե դրանց շրջանակից դուրս բերվեն անձին բժշկական օգնություն ցուցաբերելու բոլոր դեպքերում հիվանդանոցային ահազանգերի ստուգումը և պարտապան ֆիզիկական անձանց որոնողական աշխատանքների իրականացումը:

 113. ՀՀ ներքին գործերի նախարարի և առողջապահության նախարարի 1996 թվականի օգոստոսի 5-ի համատեղ ցուցումի համաձայն՝ բժշկական կազմակերպությունները ոստիկանությունը տեղեկություններ պետք է հաղորդեն միայն «քրեական բնույթի» վնասվածքների վերաբերյալ, սակայն գործնականում մարմնական վնասվածքների բոլոր դեպքերն անխտիր փոխանցվում են ոստիկանությանը: Այս հանգամանքն էապես մեծացնում է ոստիկանության ծանրաբեռնվածությունը, փոխանցված տեղեկությունների ստուգման համար անհարկի ծախսվում են նյութական միջոցներ և օգտագործվում են մարդկային ռեսուրսներ:

114. 2015 թվականի ընթացքում ՀՀ ոստիկանության Երևան քաղաքի վարչության տարածքային բաժիններ հիվանդանոցներից մարմնական վնասվածքների վերաբերյալ ստացվել են 21.750 ահազանգեր, մասնավորապես`

1) Կենտրոնականի բաժնում` 2942 ահազանգ,

2) Արաբկիրի բաժնում` 2561 ահազանգ,

3) Մալաթիայի բաժնում` 2162 ահազանգ,

4) Էրեբունու բաժնում` 4027 ահազանգ,

5) Մաշտոցի բաժնում` 2376 ահազանգ,

6) Քանաքեռ-Զեյթունի բաժնում` 1603 ահազանգ,

7) Շենգավիթի բաժնում` 3499 ահազանգ,

8) Նոր Նորքի բաժնում` 2521 ահազանգ,

9) Մետրոպոլիտենի պահպանության բաժնում` 60 ահազանգ:

115. Ստացված 21.750 ահազանգերից միայն 8.853-ով է, որ կասկածներ են եղել հանցագործությամբ մարդու առողջությանը և կյանքին վնաս պատճառելու վերաբերյալ (գլխի վնասվածք, ուղեղի ցնցում, 3-րդ և 4-րդ աստիճանի այրվածք, դիակ, կտրող-ծակող գործիքով թափանցող վերք, հրազենային վնասվածք, պոլիտրավմա, բաց կոտրվածք, անգիտակից վիճակ, թունավորում, ինքնավնասում), ընդ որում, մնացած ահազանգերի մասով դրանց «ոչ քրեական» բնույթը հենց սկզբից հիմնականում պարզ է եղել թե բժիշկներին, թե ոստիկանությանը: Չնայած ասվածին, գործնականում կիրառվող ցուցումի ուժով, 11.869 ահազանգ էլ գրանցվել և ստուգվել են որպես «քրեական բնույթի» տեղեկատվություն:

116. ***Գտնում ենք, որ՝***

***1) օրենսդրորեն պետք է ճանաչվի բժշկական կազմակերպությունների նկատմամբ վստահության պրեզումցիան (բժիշկներն իրենք պետք է գնահատեն առողջությանը կամ կյանքին պատճառված վնասն իրավախախտմամբ պայմանավորված լինելու հանգամանքը),***

***2) պետք է օրենքով հստակ նախատեսվեն այն սահմանափակ դեպքերը, երբ բժշկական կազմակերպությունները պարտավոր կլինեն հիվանդանոցային ահազանգերի մասին տեղեկացնել ոստիկանությանը: Այսինքն՝ բժշկական գաղտնիք կազմող տեղեկությունների հասնելիությունը ոստիկանության համար պետք է սահմանափակվի:***

117. Բացառություն են կազմելու դեպքերը, որոնք նախատեսված են ՀՀ Սահմանադրության 31-րդ հոդվածով, որի համաձայն՝ մասնավոր և ընտանեկան կյանքի անձեռնմխելիության իրավունքը կարող է սահմանափակվել միայն օրենքով` պետական անվտանգության, երկրի տնտեսական բարեկեցության, հանցագործությունների կանխման կամ բացահայտման, հասարակական կարգի, առողջության և բարոյականության կամ այլոց հիմնական իրավունքների և ազատությունների պաշտպանության նպատակով:

***Պարտապան ֆիզիկական անձանց հետախուզումը***

118. «Ոստիկանության մասին» ՀՀ օրենքի 17-րդ հոդվածի 3-րդ կետի համաձայն՝ ոստիկանությունն օրենսդրությամբ սահմանված դեպքերում պարտավոր է օժանդակել հարկադիր կատարման ծառայություններին դատական վճիռների և դատավճիռների կատարումն ապահովելիս: Օրենքով ամրագրված պարտականության շրջանակներում ոստիկանությունն իրականացնում էպարտապան ֆիզիկական անձանց հետախուզում (հետախուզման կարգը սահմանված է Հայաստանի Հանրապետության կառավարության 2011 թվականի մայիսի 26-ի «Հայաստանի Հանրապետության կառավարությանն առընթեր Հայաստանի Հանրապետության ոստիկանության կողմից հետախուզական աշխատանքների իրականացման կարգը սահմանելու մասին» թիվ 857-ՆԳ որոշմամբ):

119. Հետախուզումը ոստիկանության ծառայողների կողմից իրենց լիազորություններն իրականացնելիս պարտապան անձի բնակության վայրի պարզումն է, վերջինիս հետախուզման մասին իրազեկելը, ինչպես նաև քաղաքացու պարզված հասցեն ՀՀ արդարադատության նախարարության Դատական ակտերի հարկադիր կատարման (այսուհետ՝ ԴԱՀԿ) ծառայությանը տրամադրելը:

120. 2015-2016 թվականների ընթացքում ԴԱՀԿ ծառայությունից ոստիկանությունում ստացվել է պարտապան ֆիզիկական անձանց հետախուզման վերաբերյալ համապատասխանաբար 26.243 և 27.987 գրություն, որից Երևան քաղաքում՝ 2015 թվականին 20.450 և 2016 թվականին՝ 19.605 գրություն: Կատարված աշխատանքների շնորհիվ 2015 թվականին հանրապետությունում հայտնաբերվել են 20.831 (Երևանում՝ 18.265), իսկ 2016 թվականին 20.097 (Երևանում՝ 17283) պարտապաններ: Ընդ որում՝ 2015 թվականին հայտնաբերված պարտապաններից 10.998-ը (Երևանում՝ 10.503-ը) և 2016 թվականին հայտնաբերված պարտապաններից 13.612-ը (Երևանում՝ 13.009-ը) չեն բացակայել իրենց բնակության վայրից և չեն թաքցրել իրենց բնակության վայրը:

121. Հետախուզվող պարտապանների որոնումը համայնքային ոստիկանության համար չարդարացված և անարդյունավետ բեռ է, քանի որ ոստիկանությունն իրավասու չէ որոնվող անձին որևէ կերպ պարտավորեցնել ներկայանալու ԴԱՀԿ ծառայություն, բացի համոզչական աշխատանք կատարելուց:

122. ***Առաջարկում ենք, որպեսզի*** ***ոստիկանության պարտականություններից հանվի պարտապան ֆիզիկական անձանց հետախուզումը և նախատեսվի ԴԱՀԿ ծառայությանն աջակցություն ցուցաբերելու պարտականություն՝ օրենքում կոնկրետացնելով, որ հետախուզման մեջ գտնվող անձանց նկատմամբ ոստիկանությունը վարչարարություն իրականացնելիս կարող է իրականացնել սահմանափակումներ՝ մինչև անձի կողմից ԴԱՀԿ ծառայություն ներկայանալը և հետախուզումը դադարեցնելը:***

123. Գործող օրենսդրությամբ սահմանափակումներ կիրառվում են միայն քրեական գործերով հետախուզվող անձանց նկատմամբ («ՀՀ քաղաքացու անձնագրի մասին» ՀՀ օրենքի 5-րդ հոդվածի 15-րդ մասի 7-րդ կետի համաձայն՝ անձնագիր տրամադրելը (փոխանակելը) մերժվում է, եթե դիմումատուն հետախուզվում է քրեորեն պատժելի արարք կատարելու համար): Գտնում ենք, որ այդպիսի սահմանափակումներ պետք է կիրառվեն նաև պարտապանների նկատմամբ:

124. Ոստիկանությանը պետք է իրավունք վերապահվի այդ անձանց տվյալները ՀՀ սահմանային էլեկտրոնային կառավարման տեղեկատվական (այսուհետ՝ ՍԷԿՏ) համակարգ մուտքագրելու և նրանց ելքը սահմանափակելու համար:

125. Միաժամանակ, գտնում ենք, որ քաղաքացուն պետք է հնարավորություն տրվի ԴԱՀԿ ծառայության sms ծանուցումների գրանցման շտեմարանում գրանցվելուց հետո ծանուցվելու ոչ միայն իր վերաբերյալ հարուցվող կատարողական վարույթներով կիրառված արգելանքների, այլև իր նկատմամբ հետախուզում հայտարարված լինելու մասին: Բացի այդ, նպատակահարմար է ստեղծել էլեկտրոնային հարթակ պարտապան հետախուզվողների վերաբերյալ, որում, մուտքագրելով հանրային ծառայության համարանիշը, քաղաքացին կկարողանա ստուգել ՍԷԿՏ համակարգում սահմանափակում կիրառված լինելու հանգամանքը: Հետախուզման մասին ծանուցումները թույլ կտան քաղաքացիներին հանրապետությունից դուրս գալու պարագայում խուսափել սահմանային անցման կետերում անհարմար իրավիճակներից:

126. Հնարավոր ենք համարում նաև պարտապանների նկատմամբ հետախուզում հայտարարելու և հետախուզումը դադարեցնելու վերաբերյալ տեղեկությունները ՀՀ արդարադատության նախարարության կողմից ոստիկանությանը տրամադրելն էլեկտրոնային եղանակով, ինչը քաղաքացիներին կազատի հետախուզումը դադարեցված լինելու հանգամանքն ապացուցելու ժամանակի կորստից և անհարմարություններից: Այս դեպքում, օրինակ, քաղաքացիները կազատվեն անձնագիր ստանալու համար հետախուզումը դադարեցված լինելու մասին տեղեկանքը ԴԱՀԿ ծառայությունից բերելու պարտականությունից:

127. Կարևոր ենք համարում նաև սահմանային անցման կետերում դրամային պարտավորությունների կատարումն ապահովող տեխնիկական համակարգերի ստեղծումը, որոնք թույլ կտան պարտավորության կատարումից անմիջապես հետո թույլատրելի դարձնել երկրից դուրս գալու արգելքը վերացնելը:

**Մարդու և քաղաքացու իրավունքների և ազատությունների պաշտպանության երաշխիքները**

128. Իր լիազորություններն իրականացնելիս ոստիկանությունը հիմնականում միջամտություն է ցուցաբերում մարդու և քաղաքացու սահմանադրական իրավունքների և ազատությունների ոլորտում: Խոսքը գնում է հատկապես անձնական ազատության, բնակարանի, սեփականության անձեռնմխելիության, հավաքների ազատության իրավունքների մասին, որոնց սահմանափակման հիմքերը ՀՀ Սահմանադրությամբ նախատեսված են, սակայն ընթացիկ օրենսդրության մեջ կոնկրետացման ու զարգացման անհրաժեշտություն ունեն:

129. ՀՀ Սահմանադրության 75-րդ հոդվածի համաձայն՝ հիմնական իրավունքները և ազատությունները կարգավորելիս օրենքները սահմանում են այդ իրավունքների և ազատությունների արդյունավետ իրականացման համար անհրաժեշտ կազմակերպական կառուցակարգերը և ընթացակարգերը:

130. ***Օրենքով պետք է հստակ ամրագրում ստանան ոստիկանության այն իրավաբանական պարտականությունները, որոնց կատարումը երաշխավորելու է սահմանադրական սուբյեկտիվ իրավունքների իրացումը: Բացի այդ, հիմնական իրավունքների սահմանափակման սահմանադրական հիմքերը պետք է ստանան կոնկրետ բովանդակություն:***

131. Քաղաքացուն դիմելու յուրաքանչյուր դեպքում ոստիկանության ծառայողը պարտավոր է լինելու՝

1) նշել իր պաշտոնը, կոչումը, ազգանունը, քաղաքացու պահանջով ներկայացնել իր ծառայողական վկայականը, ինչից հետո հայտնել դիմելու պատճառը և նպատակը.

2) քաղաքացու իրավունքները և ազատությունները սահմանափակող միջոցներ կիրառելու դեպքում բացատրել նրան այդպիսի միջոցներ կիրառելու պատճառները և հիմքերը, ինչպես նաև այդպիսի սահմանափակման հանգամանքով պայմանավորված՝ քաղաքացու իրավունքները և պարտականությունները:

132. Ոստիկանության ծառայողին քաղաքացու դիմելու դեպքում նույնպես ոստիկանության ծառայողը պարտավոր է լինելու նշել իր պաշտոնը, կոչումը, ազգանունը, ուշադիր լսել նրան, իր լիազորությունների սահմաններում ձեռնարկել համապատասխան միջոցներ կամ բացատրել, թե ներկայացված հարցն ում լիազորությունների շրջանակում է:

133. Ոստիկանությունն օրենքով սահմանված հիմքերով քաղաքացուն անձնական ազատությունից փաստացի զրկելու պահից՝

1) անհապաղ տեղեկացնելու է քաղաքացուն նրան ազատությունից զրկելու պատճառների մասին,

2) քաղաքացուն ազատությունից զրկելու պահից անհապաղ, մեկ անգամ թույլատրելու է հեռախոսազրույց ունենալու միջոցով տեղեկացնել իր ընտրած անձին կամ քաղաքացու խնդրանքով ինքն է ունենալու հեռախոսազրույց,

3) հրավիրելու է այն փաստաբանին, որի տվյալները կներկայացնի քաղաքացին:

4) պարզաբանելու է քաղաքացու լռելու իրավունքը,

5) պարզաբանելու է բժշկական զննման ենթարկվելու իրավունքը, այդ թվում իր նախընտրած բժշկի կողմից:

134. Սույն հայեցակարգի 134-րդ կետի 2-րդ ենթակետով նախատեսված՝ ոստիկանության պարտականության կատարումը կարող է հետաձգվել հանցագործությունների կանխման և բացահայտման նպատակով, ոչ ավելի քան 6 ժամով, և այն դեպքերում, երբ վտանգ կա, որ տեղեկացումը կխոչընդոտի հանցագործություների կանխմանը կամ բացահայտմանը:

135. Ոստիկանություն բերված անձին պարզաբանվելու է նաև, որ նա իրավունք ունի՝

1) բացատրություններ տալու փաստաբանի ներկայությամբ կամ հրաժարվելու բացատրություններ տալուց,

2) ծանոթանալու իր իրավունքների ու ազատությունների սահմանափակմանն անմիջականորեն առնչվող փաստաթղթերին կամ նյութերին,

3) օգտվելու թարգմանչի ծառայություններից,

4) անհրաժեշտության դեպքում ստանալու բժշկական օգնություն,

5) պահանջելու օրենքով նախատեսված միջոցներ ձեռնարկել իր ազատության սահմանափակման կապակցությամբ իր կամ ընտանիքի անդամների կյանքին, առողջությանը, գույքին սպառնացող վտանգը վերացնելու, ինչպես նաև իր տիրապետման տակ գտնվող` առանց հսկողության մնացած գույքը պահպանելու նպատակով,

6) ոստիկանության գործողություններն ու որոշումները բողոքարկելու վերադասության կարգով կամ դատախազին կամ ահազանգելու մարդու իրավունքների պաշտպանին, այդ նպատակով պահանջելու և ստանալու վերադաս պաշտոնատար անձի, դատախազի կամ մարդու իրավունքների պաշտպանի տվյալները,

7) ստանալու իր իրավունքների գրավոր ցանկը՝ իրեն հասկանալի լեզվով և դրանց վերաբերյալ պարզաբանումներ,

8) պահանջելու, որպեսզի հարգվեն իր իրավունքները և ապահովվի դրանց իրացումը:

136. Ազատությունից զրկված անձին իրավաբանական օգնություն ցույց տալու նպատակով ոստիկանությունն ապահովելու է ժամանած փաստաբանի և ազատությունից զրկված անձի միջև կոնֆիդենցիալ հանդիպումը:

137. Անչափահասին բերման ենթարկելու (ձերբակալելու) յուրաքանչյուր դեպքի մասին ոստիկանությունը պարտավորվելու է անհապաղ տեղեկացնել նրա ծնողներին կամ այլ օրինական ներկայացուցիչներին: Զինծառայողին բերման ենթարկելու (ձերբակալելու) մասին ոստիկանությունը տեղեկացնելու է զորամասի հրամանատարությանը, որտեղ նա անցնում է զինվորական ծառայություն: Օտարերկրյա քաղաքացուն բերման ենթարկելու (ձերբակալելու) մասին ոստիկանությունը տեղեկացնելու է համապատասխան պետության դեսպանությանը (հյուպատոսությանը):

138. Ոստիկանությունում վարվելու է բերման ենթարկվածների (ձերբակալված անձանց) գրանցամատյան: Գրանցամատյանում պարունակվող տեղեկությունները չեն կարող փոխանցվել երրորդ անձանց, բացառությամբ բերման ենթարկված (ձերբակալված) անձի գրավոր համաձայնության և օրենքով նախատեսված այլ դեպքերի:

139. Ազատությունից զրկված անձինք պահվելու են հսկողության տակ՝ հատուկ այդ նպատակով հատկացված սենյակներում՝ իրենց կյանքին և առողջությանը սպառնացող վտանգները բացառող պայմաններում:

**Ոստիկանության՝ անձնական տվյալների մշակման և խափանիչ միջոցառումներ իրականացնելու լիազորությունները**

140. «Ոստիկանության մասին» ՀՀ գործող օրենքում բավարար չափով պարզաբանված չեն ոստիկանության կողմից առանձին իրավասահմանափակումներ կիրառելու հիմքերը կամ պայմանները:

141. Իրավասահմանափակումների անհրաժեշտություն առաջանում է ոչ միայն հարուցված քրեական ու վարչական գործերով քննություն իրականացնելիս, այլև իրավախախտումների մասին հաղորդումների կամ տեղեկությունների իսկությունը ստուգելիս: Խոսքը գնում է այն դեպքերի մասին, երբ բավարար հիմքեր կան ենթադրելու, որ նախապատրաստվում, կատարվում կամ կատարվել է իրավախախտում, սակայն իրավախախտման փաստը դեռևս հաստատված չէ:

142. Պարեկային ծառայության, ճանապարհային ոստիկանության և համայնքային ոստիկանության ծառայողները ոստիկանության ներքին իրավական ակտերով լիազորված չեն իրականացնելու օպերատիվ-հետախուզական միջոցառումներ: Սրա պատճառն այն «ավանդական» մոտեցումն է, որ օպերատիվ-հետախուզական միջոցառումներ կարող են իրականացնել միայն օպերատիվ ստորաբաժանումները: Համապատասխան մոտեցումն իր ամրագրումն է ստացել «Օպերատիվ-հետախուզական գործունեության մասին» ՀՀ օրենքի 8-րդ հոդվածի 2-րդ մասում:

143. Ստուգողական (որոնողական) բնույթի միջոցառումներով հանցագործությունների մասին հաղորդումները կամ տեղեկությունները ստուգելու անհնարինությունն անհարկի սահմանափակում է ոստիկանության ոչ օպերատիվ ստորաբաժանումների լիազորությունը, թուլացնում հանցագործությունների խափանման և բացահայտման կարողությունը:

144. Ներկայումս գործող իրավակարգավորումները պարեկային ծառայության, ճանապարհային ոստիկանության կամ համայնքային ոստիկանության ծառայողներին որևէ լիազորություն չեն վերապահում իրավախախտումների վերաբերյալ տեղեկությունների առկայության դեպքում, օրինակ, պարզելու՝ արդյոք անձը բնակարանում, շինությունում պահում կամ տրանսպորտային միջոցով տեղափոխում է հանցագործության առարկա կամ գործիք կամ այնպիսի իր, որը վտանգ է ներկայացնում շրջապատի համար: Նշված հանգամանքները միշտ չէ, որ կարող են պարզվել նախքան քրեական գործի հարուցումը դեպքի վայրի զննություն կատարելով, քանի որ ոստիկանության ծառայողները պետք է բավարար հիմքեր ունենան ենթադրելու, որ տեղանքը կամ տարածքը հանդիսանում է հանցագործություն կատարելու վայր կամ վայր, որտեղ գտնվում են հանցագործության նյութական հետքեր: Նման հիմքերի մասին կարող են վկայել համապատասխան օպերատիվ-հետախուզական միջոցառումները:

145. Ոստիկանության ոչ օպերատիվ ստորաբաժանումները ներգրավվում են հանցագործությունների հայտնաբերման և բացահայտման աշխատանքներին` հանդես գալով որպես հետաքննության մարմին:

146. ՀՀ քրեական դատավարության օրենսգրքի 57-րդ հոդվածի 2-րդ մասի համաձայն՝ հետաքննության մարմինը հանցագործությունները և դրանք կատարող անձանց բացահայտելու, հանցագործությունը կանխելու և խափանելու նպատակով ձեռնարկում է համապատասխան օպերատիվ-հետախուզական և քրեադատավարական միջոցառումներ: Օրենքի հիշյալ դրույթի բովանդակությունից բխում է, որ օպերատիվ-հետախուզական միջոցառումներ իրականացնելը ոչ թե առանձին ստորաբաժանման, այլ հետաքննության մարմնի իրավունքն է:

147. ***Հանցագործությունների մասին հաղորդումները կամ այլ տեղեկությունները ստուգելիս ոչ օպերատիվ ստորաբաժանումները նույնպես պետք է լիազորված լինեն իրականացնելու օպերատիվ-հետախուզական միջոցառումներ պայմանով, որ`***

1) դրանց իրականացման համար օրենքով չի պահանջվում դատարանի որոշման առկայություն,

2) միջոցառումների իրականացումը կրելու է բացահայտ բնույթ և իրականացվելու է դրանց հավաստիությունն ու քաղաքացու իրավունքների պաշտպանությունը երաշխավորող ընթացակարգերի պահպանմամբ,

3) միջոցառումը չի կրելու օպերատիվ կոմբինացիայի բնույթ (այդպիսի բնույթ ունեն օպերատիվ փորձարարությունը, վերահսկելի մատակարարումը և գնումը, կաշառք ստանալու կամ կաշառք տալու նմանակումը):

148. ***Խոսքը գնում է, մասնավորապես, օպերատիվ հարցում, համեմատական հետազոտումների նմուշների հավաքում, իրերի և փաստաթղթերի հետազոտում, շենքերի, կառույցների, տեղանքի, շինությունների և տրանսպորտային միջոցների հետազոտում միջոցառումների մասին, որոնք «Ոստիկանության մասին» օրենքի նոր նախագծում ամրագրվելու են որպես ոստիկանական խափանիչ միջոցառումներ: Հիշյալ միջոցառումները կկազմեն հանցագործություններ հայտնաբերելու, կանխելու, խափանելու, բացահայտելու գործառույթներին ներգրավված ոստիկանության բոլոր ծառայողների (այսինքն՝ ոչ միայն օպերատիվ-հետախուզական ստորաբաժանումների) լիազորությունները:***

149. Խափանիչ միջոցառումների փաստի, բովանդակության և արդյունքների փաստաթղթավորման (արձանագրման) կարգը սահմանվելու է օրենքով:

150. Ստորև ներկայացվում են վերոհիշյալ օպերատիվ-հետախուզական միջոցառումների և ոստիկանական նոր լիազորությունների բնույթն ու դրանց իրականացման հիմքերը (օրենքի նոր նախագծում դրանք միավորվելու են «Ոստիկանական խափանիչ միջոցառումներ» վերտառության ներքո), որոնք բարենպաստ ազդեցություն կունենան հանցավոր ոտնձգություններից մարդու անվտանգության պաշտպանության մակարդակի վրա՝ միաժամանակ նվազագույնի հասցնելով անձի իրավունքների անհիմն սահմանափակման դեպքերը: Դրանք են `

1) անձին հրավիրելը կամ կանչելը.

2) անձի հարցումը (համապատասխանում է «օպերատիվ հարցում» օպերատիվ-հետախուզական միջոցառմանը).

3) առանձին տարածքների, բնակելի շենքերի, շինությունների շրջափակումը.

4) բնակարան, շինություն, տարածք, հողամաս մուտք գործելը և արտաքին հետազոտումը (հետազոտման մասով համապատասխանում է «շենքերի, կառույցների, տեղանքի, շինությունների հետազոտում» օպերատիվ-հետախուզական միջոցառմանը).

5) իրերի և տրանսպորտային միջոցի արտաքին հետազոտումը (համապատասխանում է իրերի և տրանսպորտային միջոցների հետազոտման օպերատիվ-հետախուզական միջոցառումներին).

6) անձի արտաքին զննումը.

7) անձի նույնականացման նպատակով համեմատական հետազոտումների նմուշների հավաքումը (համապատասխանում է «համեմատական հետազոտումների նմուշների հավաքում» օպերատիվ-հետախուզական միջոցառմանը).

8) վարչական կարգով բերման ենթարկելը:

***Անձին հրավիրելը կամ կանչելը***

151. Հարցման նպատակով ոստիկանության ծառայողին իրավունք է վերապահվելու գրավոր ծանուցագրով անձին հրավիրելու ոստիկանության բաժին, եթե հիմքեր կան ենթադրելու, որ անձը տիրապետում է այնպիսի տեղեկությունների, որոնք անհրաժեշտ են ոստիկանությանն իր գործառույթներն իրականացնելու համար: Գրավոր ծանուցագրում նշվելու է հրավիրելու հիմքը, ինչպես նաև գրառում այն մասին, որ ոստիկանություն ներկայանալն անձի իրավունքն է:

152. Պրոֆիլակտիկ զրույցի նպատակով ոստիկանության ծառայողն իրավունք է ունենալու գրավոր ծանուցագրով կանչել պրոֆիլակտիկ հսկողության տակ գտնվող անձին: Գրավոր ծանուցագրում նշվելու է կանչելու հիմքը, ինչպես նաև գրառում այն մասին, որ ոստիկանություն ներկայանալը պրոֆիլակտիկ հսկողության տակ գտնվող անձի պարտականությունն է և անհարգելի պատճառով չներկայանալու դեպքում անձը բերման կենթարկվի ոստիկանություն:

153. Պրոֆիլակտիկ զրույցի նպատակով պրոֆիլակտիկ հսկողության տակ գտնվող անձինք կարող են կանչվել ոստիկանություն՝ մեկ ամսում ոչ ավել, քան երկու անգամ: Անձին հրավիրելիս կամ կանչելիս հաշվի են առնվելու նրա ծառայողական պարտականությունների առանձնահատկությունները և մասնավոր կյանքի շահերը: Անչափահասները հրավիրվելու կամ կանչվելու են միայն ծնողների կամ այլ օրինական ներկայացուցիչների հետ միասին:

154. Հրավիրված կամ կանչված անձը ոստիկանությունում չի մնալու 3 ժամից, իսկ անչափահասները 2 ժամից ավելի:

***Անձի հարցումը***

155. Ոստիկանությունն իր գործառույթներն իրականացնելիս իրավունք ունի պարզել անձի տվյալներն անմիջապես անձից: Այդ նպատակով «Ոստիկանության մասին» նոր օրենքում ամրագրվելու է ոստիկանության ծառայողի իրավասությունը՝ անձին կանգնեցնելու, հարցնելու անձնական տվյալները, պահանջելու անձը հաստատող փաստաթուղթ, ինչպես նաև իրեն հետաքրքրող հանգամանքների վերաբերյալ հարցեր տալու, եթե՝

1) անձն իր արտաքին հատկանիշներով նման է հետախուզման մեջ գտնվող կամ անհայտ կորած անձի.

2) բավարար հիմքեր կան ենթադրելու, որ անձը կատարել է կամ կատարելու է իրավախախտում.

3) անձը գտնվում է պահպանվող օբյեկտից կամ ոստիկանության կողմից արգելափակված գոտուց առավելագույնը 20մ հեռավորության վրա կամ ապօրինի մուտք է գործել կամ մուտք է գործում պահպանվող օբյեկտ.

4) անձի մոտ առկա է «Զենքի մասին» ՀՀ օրենքով նախատեսված զենք, որի կրման համար պահանջվում է հատուկ թույլտվություն և եթե կրման օրինականությունն այլ կերպ պարզել հնարավոր չէ.

5) անձը գտնվում է հանցագործության կամ վարչական իրավախախտման կամ արտակարգ պատահարի վայրում.

6) անձը տիրապետում է այնպիսի տեղեկությունների, որոնք անհրաժեշտ են ոստիկանությանն իր գործառույթներն իրականացնելու համար:

156. Տեղեկություն տրամադրելն անձի իրավունքն է, որի պարզաբանումը հարցման ենթարկվողին պարտադիր է:

157. Մինչև 14 տարեկան երեխաներին ոստիկանության բաժնում հարցում կարող է արվել միայն նրանց ծնողների և այլ օրինական ներկայացուցիչների ներկայությամբ:

***Առանձին տարածքների, բնակելի շենքերի, շինությունների շրջափակում***

158. Օրենքով սահմանվելու է ոստիկանության իրավունքը ոստիկանության պետի (տեղակալի), ինչպես նաև Երևան քաղաքի և մարզային վարչությունների պետերի որոշման հիման վրա կատարելու առանձին տարածքների, բնակելի շենքերի, շինությունների շրջափակում՝

1) պատահարների, բնական և տեխնածին աղետների և այլ արտակարգ իրավիճակների հետևանքների վերացման նպատակով, ինչպես նաև մարդկանց և կենդանիների համաճարակների ժամանակ կարանտին միջոցառումներ անցկացնելիս.

2) զանգվածային անկարգությունների ժամանակ, ինչպես նաև քաղաքացիների իրավունքները և ազատությունները, տրանսպորտի երթևեկությունը, կապի միջոցների և կազմակերպությունների աշխատանքը խաթարող գործողությունների կանխմանը և խափանմանն ուղղված միջոցառումներ իրականացնելիս.

3) ձերբակալման (կալանավորման) վայրերից փախուստի դիմած, ինչպես նաև պատժի կրումից խուսափող անձանց հետախուզելիս.

4) հանցագործության մեջ կասկածվող անձանց հետապնդելիս.

5) հակաահաբեկչական միջոցառումներ իրականացնելիս, պայթուցիկ միջոցների, պայթուցիկ սարքերի, միջուկային կամ թունավոր նյութերի առկայության մասին տեղեկությունները ստուգելիս:

159. Առանձին տարածքներ, բնակելի շենքեր, շինություններ շրջափակելիս կարող է սահմանափակվել կամ արգելվել տրանսպորտային միջոցների կամ հետիոտնի շարժը, քաղաքացիներին ներկայացվել շրջափակված տարածքը լքելու կամ տարածք մուտք գործելն արգելելու պահանջ, եթե դա անհրաժեշտ է քաղաքացիների անվտանգությունը և հասարակական կարգն ապահովելու, քննչական գործողություններ, օպերատիվ-հետախուզական միջոցառումներ կատարելու, հանցագործության, վարչական իրավախախտման կատարման կամ պատահարի վայրը պահպանելու, ինչպես նաև սեփականություն հանդիսացող գույքը պաշտպանելու համար, եթե դրան վտանգ է սպառնում: Նշված դեպքերում ոստիկանությունը միջոցներ է ձեռնարկելու բնակչության նորմալ կենսագործունեությունն ապահովելու համար, ինչպես նաև քաղաքացիներին բացատրում է ստեղծված իրավիճակում երթևեկության համար առավել հարմար երթուղիները:

160. Կարող է իրականացվել քաղաքացիներին կամ կազմակերպություններին պատկանող բնակելի շինությունների, շենքերի և այլ շինությունների շրջափակում, եթե դա անհրաժեշտ է քաղաքացիների կյանքին և առողջությանը սպառնացող վտանգը կանխելու համար, եթե այլ ձևով դա հնարավոր չէ անել:

***Բնակարան, շինություն, տարածք, հողամաս մուտք գործելը և արտաքին հետազոտումը***

161. «Ոստիկանության մասին» նոր օրենքով ամրագրվելու է բնակարան, շինություն, տարածք, հողամաս մուտք գործելու և արտաքին հետազոտում իրականացնելու՝ ոստիկանության իրավունքը: Մասնավորապես, ոստիկանությունն իրավունք է ունենալու մուտք գործել բնակարան, շինություն, տարածք, հողամաս, այդ թվում` արգելքները վերացնելու միջոցով՝

1) հանցագործություն կատարելու մեջ կասկածվող անձանց հետապնդելիս.

2) հանցագործություն կատարվելու կամ կատարված լինելու, ինչպես նաև դժբախտ պատահարի մասին բավարար տվյալների առկայության դեպքում,

3) վթարների, համաճարակների, զանգվածային անկարգությունների և արտակարգ իրավիճակների ժամանակ քաղաքացիների կյանքի և (կամ) գույքի, ինչպես նաև հասարակական անվտանգության ապահովման անհրաժեշտության, ինչպես նաև հետաձգում չհանդուրժող այլ դեպքերում:

162. Բնակարան, շինություն, տարածք, հողամաս մուտք գործելուց առաջ ոստիկանության ծառայողը պարտավոր է լինելու՝

1) բնակելի տարածք մուտք գործելուց առաջ այնտեղ գտնվող անձանց իրազեկելու մուտք գործելու հիմքերի մասին, բացառությամբ այն դեպքերի, երբ անհապաղ մուտք չգործելը կարող է սպառնալ քաղաքացիների կամ ոստիկանության ծառայողների կյանքին կամ առաջացնել այլ ծանր հետևանքներ.

2) բնակելի տարածքում գտնվող անձանց կամքին հակառակ մուտք գործելիս օգտագործել անվտանգ մեթոդներ և միջոցներ, հարգանքով վերաբերվել քաղաքացիների պատվին, արժանապատվությանը, կյանքին և առողջությանը, անհիմն չվնասել քաղաքացիներին պատկանող գույքը.

3) չհրապարակել բնակելի տարածքում գտնվող քաղաքացիների մասնավոր կյանքին վերաբերող այն փաստերը, որոնք հայտնի են դարձել բնակելի տարածք մուտք գործելու հանգամանքով պայմանավորված.

4) մուտք գործելու փաստի մասին հայտնել անմիջական պետին և 24 ժամվա ընթացքում ներկայացնել զեկուցագիր:

163. Բնակելի տարածք մուտք գործելու յուրաքանչյուր դեպքի մասին ոստիկանությանը հնարավոր սեղմ ժամկետում, բայց ոչ ուշ, քան մուտք գործելու պահից 24 ժամվա ընթացքում տեղեկացնելու է տվյալ տարածքի օրինական տիրապետողին կամ այնտեղ բնակվող քաղաքացիներին, եթե մուտք գործելն իրականացվել է նրանց բացակայության ժամանակ:

164. Ոստիկանության կողմից բնակարան, շինություն, տարածք կամ հողամաս դրա օրինական տիրապետողի կամ նրա լիազորած անձի բացակայությամբ մուտք գործելու դեպքում, անհրաժեշտ գործողությունները կատարելուց հետո բնակարան, շինություն, տարածք կամ հողամաս մուտք գործած անձանց կողմից պետք է ապահովվի դրա հետագա անվտանգությունը:

165. Ոստիկանության ծառայողների կողմից քաղաքացիների կամքին հակառակ, ինչպես նաև նրանց բացակայությամբ բնակելի տարածք մուտք գործելու դեպքում ոստիկանությունը պարտավորվելու է այդ մասին 24 ժամվա ընթացքում ծանուցելու դատախազին:

166. Բնակարանի, շինության, տարածքի կամ հողամասի արտաքին հետազոտումը սահմանվելու է որպես օբյեկտների արտաքին տեսողական զննում: Արտաքին հետազոտման ընթացքում իրերի և անձանց (բացառությամբ հանցագործություն կատարելու մեջ կասկածվող անձանց հետապնդելիս բնակարան, շինություն, տարածք կամ հողամաս մուտք գործելու դեպքերի) որոնում չի կարող իրականացվել, իրեր (նյութեր), փաստաթղթեր առանց ՀՀ քրեական դատավարության օրենսգրքով նախատեսված անհրաժեշտ քննչական գործողության չեն կարող վերցվել:

167. Հանցագործություն կատարվելու կամ կատարված լինելու, ինչպես նաև դժբախտ պատահարի մասին բավարար տվյալների առկայության հիմքով բնակարան, շինություն, տարածք կամ հողամաս մուտք գործելու և հետազոտման ընթացքը տեսանկարահանվում է, եթե մուտք գործելը կամ հետազոտելը կատարվել է առանց օրինական տիրապետողի կամ նրա լիազորած անձի ներկայության:

168. Բնակարանի, շինության, տարածքի կամ հողամասի արտաքին հետազոտմամբ հանցագործության հատկանիշներ հայտնաբերելիս կարող է իրականացվել դեպքի վայրի զննություն քննչական գործողությունը:

***Իրերի և տրանսպորտային միջոցի արտաքին հետազոտում***

169. Իրերի և տրանսպորտային միջոցի արտաքին հետազոտումը սահմանվելու է որպես դրանց արտաքին տեսողական զննում, տրանսպորտային միջոցի պարագայում՝ նաև բեռնախցիկի և շարժիչի հատվածամասի արտաքին տեսողական զննում:

170. Իրերի և տրանսպորտային միջոցի արտաքին հետազոտումն իրականացվելու է հետևյալ դեպքերում`

1) եթե ոստիկանության ծառայողն իրականացնում է իրերը կամ տրանսպորտային միջոցը փաստացի տիրապետող անձի արտաքին զննում.

2) եթե տրանսպորտային միջոցը գտնվում է հետախուզման մեջ.

3) բավարար հիմքեր կան ենթադրելու, որ տրանսպորտային միջոցով տեղափոխվում է կամ տրանսպորտային միջոցում գտնվում են ապօրինի բեռ, հանցավոր ճանապարհով ձեռք բերված գույք, առարկաներ, հանցագործության գործիքներ և հանցագործության հետքեր կրող այլ առարկաներ, կամ հանցագործություն կատարելու մեջ կասկածվող հետապնվող անձ, ինչպես նաև անձ, որի ազատությունն ապօրինի կերպով սահմանափակված է.

4) բավարար հիմքեր կան ենթադրելու, որ այն վայրում, որտեղ գտնվում են իրերը կամ տրանսպորտային միջոցը, կարող է կատարվել հանցագործություն, և իրերի և տրանսպորտային միջոցի արտաքին հետազոտումն անհրաժեշտ է հանցագործությունը կանխելու համար:

171. Սույն հայեցակարգի 170-րդ կետի 1-4-րդ ենթակետերով նախատեսված դեպքերում իրերի և տրանսպորտային միջոցի արտաքին հետազոտումն իրականացվելու է դրանց փաստացի տիրապետողի, նրա ընտանիքի անդամի կամ օրինական ներկայացուցչի ներկայությամբ: Եթե իրերի կամ տրանսպորտային միջոցի փաստացի տիրապետողին հնարավոր չէ հայտնաբերել կամ նա հրաժարվում է իրերը կամ տրանսպորտային միջոցը արտաքին հետազոտման ներկայացնելուց, ապա սույն հայեցակարգի 170-րդ կետի 2-4-րդ ենթակետերով նախատեսված հիմքերով իրերի և տրանսպորտային միջոցի արտաքին հետազոտումը կարող է իրականացվել առանց փաստացի տիրապետողի ներկայության:

172. Իրերի և տրանսպորտային միջոցի արտաքին հետազոտումն առանց դրանց փաստացի տիրապետողի, նրա ընտանիքի անդամի կամ օրինական ներկայացուցչի ներկայության իրականացվելու դեպքում պարտադիր տեսանկարահանվելու է:

173. Իրերի և տրանսպորտային միջոցի արտաքին հետազոտման ընթացքում իրեր (նյութեր), փաստաթղթեր կարող են վերցվել միայն համեմատական հետազոտումների նմուշների հավաքում և իրերի ու փաստաթղթերի հետազոտում օպերատիվ-հետախուզական միջոցառումներ իրականացնելու նպատակով: Հայտնաբերված իրերը, նյութերը, փաստաթղթերը քրեադատավարական ապացուցման նպատակներով կարող են օգտագործվել, եթե վերցվել են ՀՀ քրեական դատավարության օրենսգրքով նախատեսված քննչական գործողության շրջանակներում:

174. Անձի արտաքին զննման, իրերի և տրանսպորտային միջոցի արտաքին հետազոտման նպատակով ոստիկանության ծառայողի կողմից անձը կարող է կանգնեցվել և նրա տեղաշարժը սահմանափակվել 30 րոպեից ոչ ավել ժամկետով:

175. Ոստիկանության ծառայողն իրերի և տրանսպորտային միջոցի փաստացի տիրապետողին տեղեկացնելու է ոստիկանի գործողություները վերադասության կարգով կամ դատախազին բողոքարկելու իր իրավունքի մասին:

176. Իրերի և տրանսպորտային միջոցի արտաքին հետազոտմամբ հանցագործության հատկանիշներ հայտնաբերելիս կարող է իրականացվել դեպքի վայրի զննություն քննչական գործողություն:

***Անձի արտաքին զննումը***

177. Օրենքով անձի արտաքին զննումը սահմանվելու է որպես անձի հագուստի մակերեսային զննում ձեռքով կամ հատուկ սարքով (միջոցով):

178. Անձի արտաքին զննումն իրականացվելու է այն դեպքերում, երբ`

1) անձը գտնվում է պահպանվող օբյեկտից կամ ոստիկանության կողմից արգելափակված գոտուց առավելագույնը 20մ հեռավորության վրա կամ մուտք է գործում ռեժիմային օբյեկտ (պահպանվող օբյեկտների և ռեժիմային օբյեկտների ցանկը սահմանելու է ՀՀ կառավարությունը).

2) անձը մուտք է գործում հանրային միջոցառման վայր հանդիսացող տարածք և տարածքում իրականացվում են հանրային միջոցառման մասնակիցների անվտանգությունն ապահովող միջոցառումներ.

3) հիմքեր կան ենթադրելու, որ անձը կարող է բռնություն գործադրել ծառայողական պարտականությունները կատարող ոստիկանության ծառայողի կամ այլ անձի նկատմամբ կամ վնասել իրեն:

179. Ձեռքով կամ հատուկ սարքով արտաքին զննմամբ հայտնաբերված իրը ոստիկանության ծառայողի պահանջով ներկայացնելուց հրաժարվելու դեպքում (այս փաստն ինքնին հանցագործություն կատարելու կասկած է) ոստիկանության ծառայողն իրավասու է լինելու անձին բերման ենթարկելու և ՀՀ քրեական դատավարության օրենսգրքով սահմանված կարգով իրականացնելու խուզարկություն, բացառությամբ այն դեպքերի, երբ անձը ցանկանում է մուտք գործել հանրային միջոցառման վայր: Տվյալ դեպքում ուղղակի արգելվելու է անձի մուտքը հանրային միջոցառման վայր:

180. Անձի արտաքին զննումն իրականացնելու է անձի հետ նույն սեռի ոստիկանության ծառայողը: Արտաքին զննում կարող է իրականացնել նաև անձի հետ ոչ նույն սեռի ոստիկանության ծառայողը՝ միայն հատուկ տեխնիկական միջոցի (սարքի) գործադրմամբ:

181. Ոստիկանության ծառայողն արտաքին զննման ենթարկվողին տեղեկացնելու է ոստիկանի գործողություները վերադասության կարգով կամ դատախազին բողոքարկելու իր իրավունքի մասին:

***Անձի նույնականացման նպատակով համեմատական հետազոտումների նմուշների հավաքում***

182. Օրենքով վերապահված իր գործառույթներն իրականցնելիս հարցման ենթակա անձի ինքնությունը պարզելու նպատակով, եթե անձը հրաժարվում է հայտնել անձնական տվյալները կամ այլ կերպ անհնար է կամ բարդ է անձի ինքնությունը պարզելը և պարզումն անհրաժեշտ է իրավախախտումները կանխելու, խափանելու, բացահայտելու և իրավախախտի իրավաբանական պատասխանատվության հարցը լուծելու համար, ոստիկանությունն իրավունք է ունենալու հարկադրաբար՝

1) վերցնելու անձի մատների և ձեռքի ափի դրոշմները.

2) լուսանկարահանելու.

3) ամրագրելու բնութագրիչ ֆիզիկական հատկանիշները.

4) չափելու հասակը.

5) ձայնագրելու:

***Վարչական կարգով բերման ենթարկել***

183. Ոստիկանության մասին գործող օրենսդրությունը որևէ կարգավորում չունի իրավախախտման մեջ չկասկածվող, սակայն օրենքով որոշակի պարտականությունների կատարման համար բերման ենթակա անձանց շրջանակի, բերման ենթարկելու հիմքերի, բերման ենթարկվողի իրավունքների երաշխիքների մասին: Այս հանգամանքը ևս պետք է դառնա օրենսդրական ապագա փոփոխությունների առարկա: Մասնավորապես, «Ոստիկանության մասին» նոր օրենքով պետք է սահմանվի, որ ոստիկանությունն իրավունք է ունենալու վարչական կարգով բերման ենթարկել`

1) այն անձանց, ովքեր խուսափում են դատարանի կողմից նշանակված բժշկական բնույթի կամ դաստիարակչական բնույթի հարկադրանքի միջոցների կիրառումից՝ մինչև նրանց այն հաստատություններին հանձնելը, որոնք ապահովում են նման միջոցների կատարումը.

2) պահպանվող օբյեկտներ ապօրինի ներխուժած կամ ապօրինի ներխուժելու փորձ կատարած անձանց՝ մինչև վերջիններիս ինքնությունը պարզելը, բայց ոչ ավելի, քան երեք ժամ,

3) ինքնասպանության փորձ կատարած կամ այն անձանց, ովքեր ունեն հոգեկան խանգարումների արտահայտված նշաններ և իրենց գործողություններով վտանգ են ներկայացնում իրենց և շրջապատի համար՝ մինչև համապատասխան բժշկական հաստատություններին կամ ըստ բնակության վայրի փոխանցելը.

4) հոգեբուժական հաստատություններից փախուստ կատարած, ինչպես նաև դատարանի որոշմամբ այդպիսի հաստատություններում ոչ հոժարակամ հոսպիտալացումից խուսափող անձանց՝ մինչև հոգեբուժական հաստատություն փոխանցելը.

5) այն անձանց, որոնց նկատմամբ ստացվել է հանձնման մասին պահանջ՝ մինչև օտարերկրյա պետությանը հանձնելը,

6) օտարերկրացիներին, եթե բավարար հիմքեր կան կասկածելու, որ նա կարող է թաքնվել մինչև դատարանում արտաքսման մասին գործի քննությունը կամ օրինական ուժի մեջ մտած արտաքսման որոշման կատարումը՝ մինչև արտաքսման մասին գործի քննության արդյունքում դատարանի կայացրած որոշումն օրինական ուժի մեջ մտնելը, բայց ոչ ավելի քան 90 օր:

184. Օրենքով նախատեվսած հիմքերով բերման ենթարկվածների (ձերբակալվածների) պահանջով փաստաբանի ներկայությունն ապահովվելու է այն դեպքերում, երբ բերման ենթարկվածը (ձերբակալվածը) ինքը կտրամադրի փաստաբանի տվյալները կամ փաստաբանը կներկայանա ոստիկանություն տվյալ բերման ենթարկված (ձերբակալված) անձին իրավաբանական օգնություն ցույց տալու նպատակով:

***Անձնական տվյալների մշակում***

185. Օրենքով պետք է սահմանվի այն անձնական տվյալների շրջանակը, որոնց մշակմամբ ոստիկանությունը ստեղծելու է էլեկտրոնային շտեմարաններ:

186. ՀՀ Սահմանադրության 34-րդ հոդվածի 2-րդ մասի համաձայն՝ անձնական տվյալների մշակումը պետք է կատարվի բարեխղճորեն, օրենքով սահմանված նպատակով, անձի համաձայնությամբ կամ առանց այդ համաձայնության` օրենքով սահմանված այլ իրավաչափ հիմքի առկայությամբ:

187. ՀՀ Սահմանադրության 34-րդ հոդվածի պահանջի կատարումն ապահովելու նպատակով «Ոստիկանության մասին» նոր օրենքում սահմանվելու է այն անձնական տվյալների ցանկը, որը ոստիկանությունը մշակելու է իր գործառույթների իրականացման համար: Մասնավորապես, տվյալների շտեմարաններում ներառվելու են տեղեկություններ՝

1) Հայաստանի Հանրապետության տարածքում հանցագործության մեջ մեղադրվող կամ դատապարտված Հայաստանի Հանրապետության քաղաքացիների, օտարերկրյա քաղաքացիների, քաղաքացիություն չունեցող անձանց վերաբերյալ.

2) այլ երկրներում դատապարտված և պատիժը կրելու համար Հայաստանի Հանրապետություն տեղափոխված Հայաստանի Հանրապետության քաղաքացիների վերաբերյալ.

3) այլ երկրների ազատազրկման վայրերում պատիժը կրած և վերաբնակության նպատակով Հայաստանի Հանրապետություն վերադարձած անձանց վերաբերյալ.

4) այն անձանց վերաբերյալ, որոնց նկատմամբ հայտարարված է հետախուզում.

5) Հայաստանի Հանրապետության քրեական դատավարության օրենսգրքի համաձայն ոչ արդարացնող հիմքերով կարճված քրեական գործերով մեղադրված անձանց վերաբերյալ.

6) քրեական պատասխանատվությունից ազատված այն անչափահասների վերաբերյալ, որոնց նկատմամբ կիրառվել են դաստիարակչական բնույթի հարկադրանքի միջոցներ.

7) քրեական օրենսգրքով նախատեսված արարք կատարած այն անձանց վերաբերյալ, որոնց նկատմամբ դատարանի որոշմամբ կիրառվել են բժշկական բնույթի հարկադրանքի միջոցներ.

8) դատապարտված այն անձանց վերաբերյալ, որոնց նկատմամբ մինչև դատավճռի օրինական ուժի մեջ մտնելը կիրառվել է համաներում կամ ներում.

9) այն անձանց վերաբերյալ, որոնց վերաբերյալ նախապատրաստված նյութերով քրեական գործի հարուցումը մերժվել է ոչ արդարացնող հիմքերով.

10) Հայաստանի Հանրապետության քրեական դատավարության օրենսգրքի համաձայն չթույլատրված արարք կատարելու մասին կասկածը չհաստատվելու հիմքով ձերբակալումից ազատված անձանց վերաբերյալ.

11) վարչական իրավախախտում կատարած անձանց վերաբերյալ.

12) ոստիկանության մարմինների հետ գաղտնի համագործակցող անձանց վերաբերյալ.

13) օպերատիվ հաշվառման գործերով անցնող անձանց վերաբերյալ.

14) անհայտ կորած, հարազատների հետ կապը կորցրած ՀՀ քաղաքացիների վերաբերյալ.

15) չճանաչված դիակների, անչափահասների, հիվանդների, ծերերի վերաբերյալ, որոնք հիվանդության կամ տարիքի պատճառով չեն կարող իրենց մասին տեղեկություններ հայտնել.

16) օրինական հիմքերով զենք կամ ռազմամթերք տնօրինող իրավաբանական անձանց և քաղաքացիների վերաբերյալ.

17) տեսանկարահանող կամ լուսանկարահանող սարքերով հայտնաբերված իրավախախտում կատարած անձանց վերաբերյալ.

18) ճանապարհատրանսպորտային պատահարների հետևանքով տուժած անձանց, ինչպես նաև պատահարին մասնակից վարորդների վերաբերյալ.

19) պրոֆիլակտիկ հաշվառման մեջ գտնվող անձանց վերաբերյալ.

20) օրինական հիմքերով մատնադրոշմներ հանձնած անձանց վերաբերյալ.

21) անձանց վերաբերյալ, որոնց ԴՆԹ բնութագրերը վերցվել են օրենքով սահմանված կարգով.

22) բնակչության պետական ռեգիստրում հաշվառված անձանց վերաբերյալ.

23) միջազգային պայմանագրերով սահմանված հիմքերով Ինտերպոլում հաշվառված անձանց վերաբերյալ.

24) իրավախախտումների մասին ոստիկանության տարածքային մարմիններ հաղորդում ներկայացրած և հաղորդումներով անցնող տուժած անձանց վերաբերյալ:

188. Ոստիկանությունն ապահովելու է իր կողմից վարվող տվյալների շտեմարաններում պահվող տեղեկությունների պաշտպանությունը ոչ իրավաչափ և պատահական մուտքից, ոչնչացումից, կրկնօրինակումից, տարածումից և հակաիրավական այլ գործողություններից:

189. Տվյալների շտեմարաններում պահվող տեղեկությունները տրամադրվելու են պետական և տեղական ինքնակառավարման մարմիններին և դրանց պաշտոնատար անձանց օրենքով, իսկ օտարերկրյա պետությունների իրավապահ մարմիններին և միջազգային ոստիկանական կազմակերպություններին՝ ՀՀ միջազգային պայմանագրերով նախատեսված դեպքերում և կարգով:

190. Ոստիկանությունը, օրենքով սահմանված կարգով, պարտավորվելու է ապահովել տվյալների շտեմարաններում պահվող՝ քաղաքացու՝ իր իրավունքներին և ազատություններին վերաբերող տեղեկություններին ծանոթանալու հնարավորությունը:

191. Անձնական տվյալների շտեմարաններում պահվող տվյալները ենթակա են ոչնչացման մշակման նպատակներին հասնելու կամ այդ նպատակների հասնելու անհրաժեշտության բացակայության դեպքում:

**Ոստիկանության ֆինանսատնտեսական ապահովումը**

192. Ոստիկանության արտաբյուջետային աղբյուրները զգալիորեն բարելավել են ոստիկանության նյութատեխնիկական վիճակը և առանձին ստորաբաժանումների ծառայողների սոցիալական վիճակը՝ ամսեկան հավելավճարների հաշվին: Հատկապես Ճանապարհային ոստիկանության բնագավառում արտաբյուջետային միջոցների նախատեսման գործիքակազմն ունեցել է ակնհայտ հակակոռուպցիոն էֆեկտ, ուստի, կոռուպցիայի դեմ պայքարի գերակայության համատեքստում, ֆինանսավորման գործող կարգը վերանայելու հիմքեր չկան:

193. Չնայած նյութատեխնիկական բարելավմանը, դեռևս ցածր է ոստիկանության կարողությունները բնութագրող հիմնական ակտիվների հագեցվածության աստիճանը: Ներկայումս համակարգում շահագործվող տարբեր նշանակության (օպերատիվ, պարեկային, տնտեսական և այլն) ավտոտրանսպորտային միջոցների շուրջ 1/3-րդը շահագործվում է 10 և ավելի տարի, իսկ դրանց 23 %-ը ֆիզիկական մաշվածության պատճառով արդեն իսկ ենթակա է դուրսգրման:

194. Վիճակը բավարար չէ հատկապես տարածքային ստորաբաժանումներում փորձաքրեագիտական ծառայությունների սարքերի, սարքավորումների, ինչպես նաև կապի միջոցների և համակարգչային տեխնիկայի համալրվածության առումով: Ներկա դրությամբ փորձաքրեագիտական ծառայության կարիքները հաշվարկված են և կազմում են մոտավորապես 52 մլն ՀՀ դրամ:

195. ՀՀ ոստիկանության Երևան քաղաքի և մարզային վարչությունների, ինչպես նաև դրանց ենթակա տարածքային բաժիններում առկա ռադիոկապի միջոցների շուրջ կեսը, իսկ համակարգիչների ավելի քան 1/3-րդը ենթակա են փոխարինման, քանի որ ֆիզիկական և ֆունկցիոնալ առումով մաշված են: Նշված ստորաբաժանումների ոստիկանության 6 ծառայողի բաժին է հասնում մեկ դյուրակիր ռադիոկապի միջոց, իսկ 11 ծառայողի` մեկ համակարգիչ:

196. Ոստիկանության 2011թ.-ի տարեկան հաշվեկշռի տվյալների համաձայն` 01.01.2012 թվականի դրությամբ հիմնական միջոցների մաշվածությունն ընդհանուր առմամբ կազմում է 78.1 %:

197. Հիմնական միջոցների պակասը և հնամաշությունը, հատկապես համակարգիչներով աշխատատեղերի հագեցվածության, գործառույթների ծրագրային ապահովվածության, ինտերնետ կապի կիրառության, ինչպես նաև տեղեկատվական համակարգերի ավտոմատացման անբավարար վիճակը բացասաբար է անդրադառնում հանցավորության դեմ պայքարի, հասարակական կարգի պահպանության և անվտանգության ապահովման արդյունավետության վրա:

198. Ոստիկանության գործունեության արդյունավետության հետագա բարձրացման և համակարգում հակակոռուպցիոն ռազմավարության հաջող իրագործման տեսանկյունից շարունակում է կարևորվել մի կողմից` առկա ձեռքբերումների ամրապնդումն ու շարունակականության ապահովումը, մյուս կողմից` համակարգի տեխնիկական հագեցվածության բարելավումն ու արդիականացումը:

199. Ոստիկանության ստորաբաժանումները համակարգիչներով ապահովելը, առկա տեղեկատվական շտեմարանների ավտոմատացումը, գործառույթների ծրագրային ապահովումը, տեղերում համակարգչային լոկալ ցանցերի ստեղծումը և ներգերատեսչական ցանցին համակցումը, էլեկտրոնային փաստաթղթաշրջանառության համակարգի ներդրումն ու կիրառումը ոստիկանության առաջնային նշանակության խնդիրներից են:

200. Օպերատիվ-հետախուզական, փնտրողական, փորձաքրեագիտական, ինչպես նաև պետական պահպանության գործունեության ոլորտներում դեռևս մեծ է խորհրդային տարիների արտադրության տեխնիկական միջոցների տեսակարար կշիռը, ընդ որում՝ այդ միջոցների զգալի մասն արդեն հանվել է արտադրությունից, ինչն էական դժվարություններ է ստեղծում դրանց վերանորոգման և աշխատանքային վիճակում պահելու գործում:

201. Ուսումնական նշանակության նյութերի և հատուկ միջոցների անհրաժեշտ քանակի բացակայության պատճառով կանոնավոր և լիարժեք չեն իրականացվում ոստիկանության ծառայողների մարտական, այդ թվում՝ կրակային և ֆիզիկական պատրաստականության պարապմունքները, ինչն իր բացասական ազդեցությունն է ունենում ինչպես ոստիկանների, այնպես էլ ոստիկանության կրթահամալիրում սովորողների մասնագիտական ունակությունների վրա:

202. Դեռևս լուծված չէ արտակարգ իրավիճակների և քաղաքացիական պաշտպանության միջոցառումների ընթացքում հասարակական կարգի պահպանությունը պատշաճ իրագործելու նպատակով ոստիկանությանը անհատական պաշտպանության միջոցներով, ռադիացիոն, ինչպես նաև քիմիական հետախուզության, դոզաչափական և այլ հատուկ սարքերով և սարքավորումներով ապահովելու հարցը և այլն:

203. Աշխատանքի արդյունավետության բարձրացման, ինչպես նաև հակակոռուպցիոն ռազմավարության իրագործման խթան կարող է հանդիսանալ որոշակի պաշտոններ զբաղեցնող ոստիկանների, մասնավորապես օպերլիազորների, հետաքննիչների, համայնքային և անչափահասների գործերով տեսուչների ծառայությանն առնչվող որոշակի ծախսերի, տվյալ դեպքում անձնական օգտագործման ավտոտրանսպորտային միջոցների, բջջային հեռախոսակապի ծախսերի մասնակի փոխհատուցման համակարգի ներդնումը: Առաջարկվում է իրավունք վերապահել ոստիկանության պետին՝ ծառայողական նպատակով ոստիկանության որոշ ստորաբաժանումների ծառայողների անձնական սեփականություն հանդիսացող տրանսպորտային միջոցների և բջջային հեռախոսների օգտագործման դիմաց տրամադրել փոխհատուցում վառելիքի կամ դրամական միջոցների ձևով:

204. Ոստիկանության ծառայողների սոցիալական վիճակի բարելավման կարևորագույն հիմնախնդիրներից և ոստիկանությունում ծառայություն անցնելու խթաններից որոշիչ է բնակարանային ապահովվածությունը: Առաջարկվում է՝

1) յուրաքանչյուր տարի պետական միջոցների հաշվին ձեռք բերել բնակարաններ և հատկացնել հաստատված նորմատիվների համաձայն կարիքավոր համարվող ոստիկանության ծառայողներին,

2) ոստիկանության ծառայողներին իրավունք վերապահել աշխատավարձից և դրան հավասարեցված վճարումներից հաշվարկված եկամտային հարկի լրիվ գումարից բնակարանի ձեռքբերման կամ անհատական բնակելի տան կառուցման հիփոթեքային վարկի սպասարկմանն ուղղված տոկոսագումարների փոխհատուցում ստանալու:

205. Հաշվի առնելով պետության բյուջետային միջոցների սղությունը՝ նպատակահարմար ենք գտնում յուրաքանչյուր տարի բյուջետային գործընթացի շրջանակներում ոստիկանության համակարգի պահպանման ծախսերի հաշվին ոստիկանության ծառայողների աշխատավարձը բարձրացնել՝ ստորաբաժանումների կամ առանձին հաստիքների կրճատումից խնայվող միջոցներով: Հաստիքների կրճատումից հետո նոր հայտարարվող պաշտոններին նշանակումներ կարվեն բացառապես ատեստավորման արդյունքներով: Ատեստավորման կարգը սահմանվելու է ենթաօրենսդրական նորմատիվ ակտով ատեստավորումից առնվազն վեց ամիս առաջ:

206. Ոստիկանության զարգացման գերակա ուղղություններից պետք է հանդիսանա նաև տեղեկատվական շտեմարանների միասնական համակարգի ստեղծումը: Օրինակ՝ հանցագործության ենթադրյալ կատարողի կամ տուժողների վերաբերյալ ամենօրյա տեղեկություններ ստանալիս միասնական շտեմարանը հնարավորություն կտա սեղմ ժամկետում անձին ստուգել դատվածության, տրանսպորտային միջոցների, վարչական պատասխանատվության ենթարկված անձանց, հետախուզվողների, տուժողների շտեմարաններով:

207. Նպատակահարմար է օրվա, ամսվա, կիսամյակի, տարեկան կտրվածքով ստեղծել տարածված հանցագործությունների դեպքի վայրերի երկչափ (2D) «էլեկտրոնային քարտեզ»՝ դեպքի հանգամանքների հակիրճ նկարագրությամբ, կատարման տեղանքի, ժամի, օրվա, եղանակի, սեզոնայնության վերաբերյալ վերլուծություններ կատարելու հնարավորությամբ, որը թույլ կտա ճիշտ տեղաբաշխել և կառավարել ոստիկանության ուժերն ու միջոցներն ինչպես Երևան քաղաքում, այնպես էլ մարզերում, ձեռնարկել հանցագործությունների կատարմանը նպաստող պայմանների վերացմանն ուղղված գործողություններ:

208. Ներկայումս ոստիկանությունում վարվող տեղեկատվական շտեմարանները փոխինտեգրված չեն, ինչը զգալիորեն նվազեցնում է դրանց օգտագործման արդյունավետությունը: Շտեմարանների միասնականացումը ենթադրում է ծրագրային ապահովման և համակարգչային տեխնիկայի թարմացում, նոր ծառայությունների գնում:

 209. Ոստիկանության տեխնիկական զարգացումը ոստիկանության գերակայություններից է: Յուրաքանչյուր տարի ոստիկանությունը Կառավարության գործունեության ծրագրի և գերակա խնդիրների շրջանակներում առաջարկելու է մեկ կամ երկու ինովացիոն ծրագիր (միջոցառում) տեխնիկական վերազինման խնդրին աստիճանական լուծում տալու համար:

210. Մեկ ոստիկանին ընկնող պետական ծախսերի մեծությունը, (ներառյալ արտաբյուջետային միջոցները և ՈԶ զինծառայողները), **2015 թվականին կազմել է 5.3 մլն. դրամ կամ 11.1 հազ. ԱՄՆ դոլար,** որից միայն բյուջետային հատկացումների հաշվին` 4.15 մլն. դրամ կամ 8.8 հազ. ԱՄՆ դոլար:

211. Ըստ Սանկտ-Պետերբուրգի Եվրոպական համալսարանին կից Իրավակիրառման ինստիտուտի տվյալների` կենտրոնական և արևելյան Եվրոպայի երկրների ոստիկանության տեսակարար թիվը և տեսակարար ֆինանսավորումը հետևյալն են՝ 100.000 բնակչին բաժին ընկնող ոստիկանների թիվը կազմում է 400-450, իսկ մեկ ոստիկանի ֆինանսավորումը մոտավորապես կազմում է 40.000 ԱՄՆ դոլար (հաշվի է առնվել ընդհանուր ֆինանսավորումը՝ տրանսպորտը, շինությունները, վարձատրությունը և այլն):

212. Ինչպես ցույց է տալիս արևելյան Եվրոպայի երկրների (Լեհաստան, Չեխիա) փորձը, մեկ ոստիկանին տարեկան 40.000 ԱՄՆ դոլար համամասնության պարագայում հնարավորություն է ընձեռվում իրականացնել ենթակառուցվածքների բարեփոխում, տրանսպորտային պարկի թարմացում և միասնականացված տեղեկատվական համակարգերի ստեղծում:

**V. ԱՌԱՎԵԼՈՒԹՅՈՒՆՆԵՐ**

213. Հայեցակարգի ընդունման դեպքում հնարավոր կլինի ոստիկանության գործունեությունը կանոնակարգող բոլոր օրենսդրական և ենթաօրենսդրական ակտերի փոփոխություններն առաջիկա հինգ տարիների ընթացքում առբերել հայեցակարգով հաստատված սկզբունքների ու դրույթների բովանդակության տակ: Այսինքն՝ հայեցակարգը հանդիսանալու է ոստիկանական նոր բարեփոխումների քաղաքականությունը կանխորոշող փաստաթուղթ:

214. Նկատի ունենալով այն հանգամանքը, որ իրավախախտումների մասին հաղորդումների (տեղեկությունների) ստուգման նպատակով առաջարկվում է օրենսդրորեն սահմանել ոստիկանական խափանիչ միջոցառումների շարք, էապես բարձրանալու է քաղաքացիների իրավունքների պաշտպանվածության մակարդակը հակաիրավական ոտնձգություններից: Մյուս կողմից, նախատեսվելու են երաշխիքներ ոստիկանական կամայականությունից ու ազատությունների անհիմն սահմանափակումներից քաղաքացիներին պաշտպանելու համար:

215. Այս իմաստով, հայեցակարգը միտված է ոստիկանական գործունեության բնագավառում հասարակական անվտանգության և մարդու անհատական ազատությունների շահերի հավասարակշռմանը:

**VII. ՖԻՆԱՆՍԱԿԱՆ ԳՆԱՀԱՏԱԿԱՆ**

**VI. ԱՄՓՈՓ ԵԶՐԱԿԱՑՈՒԹՅՈՒՆ**

216. Հայեցակարգը ընդունման պարագայում՝

1) ոստիկանությունը կգործի որպես Կառավարությանը կամ վարչապետին ենթակա պետական մարմին,

2) ոստիկանությունը կգործի որպես ապառազմականացված և հակաիրավական ոտնձգություններից մարդու անվտանգությունն ապահովող պետական մարմին,

3) իր նոր՝ խափանիչ լիազորությունների օգտագործման և կառուցվածքային նոր ստորաբաժանումների գործունեության շնորհիվ ոստիկանությունն առավել արդյունավետ վերահսկողություն կիրականացնի հասարակությունում զարգացող հանցածին-հանցանպաստ գործոնների և հանցավորության նկատմամբ ընդհանրապես,

4) նոր որակ կստանա ոստիկանության պրոֆիլակտիկ գործունեությունը՝ առավել մոտեցնելով նրան անվտանգության հարցերում հասարակության կարիքներին ու պահանջարկներին,

5) կբարձրանա ոստիկանության նկատմամբ հանրային վստահության մակարդակը: